Proposta emendata għal direttiva tal-Parlament ewropew u tal-Kunsill Dwar is-servizzi fis-suq intern /* KUMM/2006/0160 finali - COD 2004/0001 */





[pic] | KUMMISSJONI TAL-KOMUNITAJIET EWROPEJ | Brussel 4.4.2006 KUMM(2006) 160 finali 2004/0001 (COD) Proposta emendata għal DIRETTIVA TAL-PARLAMENT EWROPEW U TAL-KUNSILL Dwar is-servizzi fis-suq intern (preżentata mill-Kummissjoni) MEMORANDUM TA' SPJEGAZZJONI Il-Kummissjoni tippreżenta proposta emendata għal Direttiva ta’ l-Parlament Ewropew u l-Kunsill dwar servizzi fis-suq intern. Il-proposta emendata tinkorpora dawk l-emendi proposti mill-Parlament Ewropew fl-ewwel qari li huma aċċettabbli għall-Kummissjoni kif ukoll ħafna mill-kjarifikazzjonijiet li ġew diskussi mill-Kunsill. Hija tirrispetta wkoll fis-sħiħ il-konklużjonijiet tal-Kunsill Ewropew, b’enfażi fuq il-bżonn li s-suq intern għas-servizzi jsir operazzjonali għal kollox, filwaqt li li jiġi ppreservat il-mudell soċjali Ewropew. 1. SFOND Il-Kummissjoni adottat il-proposta tagħha fit-13 ta' Jannar 2004. Din intbagħtet b’mod formali lill-Parlament Ewropew u lill-Kunsill fis-6 ta’ Frar 2004. Il-Kumitat tar-Regjuni ta l-opinjoni tiegħu fid-29 ta’ Settembru 2004 u l-Kumitat Ewropew Ekonomiku u Soċjali ta l-opinjoni tiegħu fid-9 ta’ Frar 2005. Il-Parlament Ewropew adotta riżoluzzjoni leġiżlattiva fl-ewwel qari tagħha fis-16 ta’ Frar 2006, u ppropona emendi għall-proposta tal-Kummissjoni. 2. L-GħAN TAL-PROPOSTA TAL-KUMMISSJONI Titjib tal-bażi fit-tkabbir ekonomiku u l-impjiegi fl-UE. Il-proposta hija parti mill-proċess ta’ riforma ekonomika mnedija mill-Istrateġija ta’ Liżbona. Billi s-servizzi huma l-ikbar parti ta’ l-ekonomija ta’ l-UE, li jkun hemm servizzi kompetittivi tas-swieq huwa essenzjali għat-tkabbir ekonomiku. Bħalissa, medda wiesgħa ta’ barrieri tas-Suq Intern iżommu ħafna kumpaniji ta’ servizz, speċjalment IŻMs, milli jikbru lil hinn mill-fruntieri nazzjonali u milli jibbenefikaw mis-Suq Intern. Dan ukoll jhedded il-kompetittività globali mhux biss tal-fornituri tas-servizz ta’ l-UE, iżda wkoll tas-settur ta’ manifattura ta’ l-UE, li dejjem aktar iserraħ fuq servizzi ta’ kwalità għolja. L-Ewropa tidher ukoll post li fih anqas ġibda għall-investiment barrani. Kisba ta’ Suq Intern ġenwin fis-servizzi bit-tneħħija ta’ barrieri legali u amministrattivi għall-iżvilupp ta’ l-attivitajiet ta’ servizz . Dawn il-barrieri jfeġġu meta l-fornituri tas-servizz minn Stat Membru jitħajru jistabbilixxu lilhom infushom fi Stat Membru ieħor u meta jixtiequ jipprovdu servizz mill-Istat Membru fejn huma stabbiliti lejn Stat Membru ieħor, pereżempju billi jispustaw ruħhom fl-Istat Membru l-ieħor fuq bażi temporanja. Il-proposta tfittex li tħaffef l-eżerċizzju ta’ dawn iż-żewġ libertajiet fundamentali mnaqqxa fit-Trattat tal-KE – il-libertà li wieħed jistabbilixxi lilu nnifsu u l-libertà ta’ forniment ta’ servizzi – u li tagħti lill-fornituri tas-servizzi ċertezza legali akbar. Tisħiħ tad-drittijiet tal-konsumaturi bħala utenti tas-servizzi . Id-domanda tal-konsumatur għal servizzi bejn fruntiera u oħra mhix tintleħaq minħabba bosta diffikultajiet legali u amministrattivi u nuqqas ta’ informazzjoni dwar, u ta’ fidi u fiduċja, is-servizzi minn Stati Membri oħrajn. Il-proposta se tindirizza dawn il-problemi billi timponi obbligi fuq l-Istati Membri li jneħħu restrizzjonijiet fuq l-użu ta’ servizzi bejn fruntiera u oħra, billi jiġi applikat il-prinċipju ta’ non-diskriminazzjoni u billi tinħtieġ aktar trasparenza u informazzjoni mill-fornituri tas-servizzi. Twaqqif ta’ obbligi b'rabta legali għal kooperazzjoni amministrattiva effettiva bejn l-Istati Membri. Li jkun hemm kooperazzjoni effiċjenti u li taħdem sewwa huwa essenzjali biex is-Suq Intern jaħdem kif xieraq. L-awtoritajiet li jirregolaw fl-Istati Membri ma tantx għandhom tagħrif dwar il-qafas legali u s-superviżjoni li hemm fl-Istati Membri l-oħra, u għalhekk ma tantx għandhom fiduċja fihom. Dan iġib regoli u kontrolli doppji għall-attivitajiet bejn fruntiera u oħra u li jistgħu wkoll jintużaw minn kummerċjanti brikkuni biex jevitaw is-supervizjoni jew biex jaħirbu minn regoli nazzjonali applikabbli, b’riskju ta’ dawk li jużaw is-servizzi. Il-proposta tistabbilixxi obbligi legali ta’ skambju ta' informazzjoni u l-għajnuna reċiproka bejn l-Istati Membri, imsaħħa b’sistema ta’ informazzjoni elettronika li taħdem b’mod effettiv li tippermetti lill-awtoritajiet kompetenti jidentifikaw malajr l-interlokuturi rilevanti tagħhom fi Stati Membri oħra u jikkomunikaw ma’ xulxin. 3. L-OPINJONI TAL-KUMMISSJONI DWAR L-EMENDI TAL-PARLAMENT EWROPEW 3.1. L-ambitu ta’ applikazzjoni u dispozizzjonijiet ġenerali oħra (Artikoli 1-4) Servizzi ta' Interess Ġenerali. L-Emendi 13, 44, partijiet minn 72 u 289, marbuta ma’ l-Artikoli 1 u 2 u l-premessi li jikkorrispondu, jagħmluha ċara li s-Servizzi ta’ Interess Ekonomiku Ġenerali huma inklużi fl-ambitu ta’ applikazzjoni tad-Direttiva, iżda li d-Direttiva ma tistipulax għall-liberalizzazzjoni tagħhom jew il-privatizzazzjoni ta’ entitajiet pubbliċi li jipprovdu servizzi bħal dawn, lanqas ma tittratta dwar il-finanzjament tagħhom jew l-għajnuna statali. L-emenda 73 tikkjarifika fl-Artikolu 2 li s-Servizzi ta’ Interess Ġenerali huma ’l barra mill-ambitu tad-Direttiva. Il-Kummissjoni taqbel ma’ l-emendi 44, il-partijiet rilevanti ta’ 72 u 289. Il-Kummissjoni tilqa’ wkoll l-emendi 13 u 73, madankollu, hija tabbozza kemm kemm mill-ġdid it-test ta' l-emenda 73 (Artikolu 2) kif ukoll it-test ta’ l-emenda 13 (Premessa ġdida 7a) filwaqt li tispjega li - bil-kundizzjoni ta’ xi esklużjonijiet espliċiti ta’ ċerti setturi speċifiċi - is-Servizzi ta’ Interess Ġenerali jaqgħu fl-ambitu ta' l-applikazzjoni tad-Direttiva għax dawn is-servizzi huma ta' natura ekonomika. Servizzi tal-kura tas-saħħa. L-emenda 78 tħalli barra mill-ambitu ta’ applikazzjoni kemm is-servizzi privati kif ukoll pubbliċi tal-kura tas-saħħa filwaqt li żżid l-modifika li tikkorrispondi fl-Artikolu 2. L-emenda 304 tispeċifika fil-Premessa 10c li din l-eskluzjoni tkopri servizzi ta’ kura tas-saħħa u dawk farmaċewtiċi pprovduti minn professjonisti tas-saħħa inregola lill-pazjenti biex jevalwawlhom, iżommu jew jirrestawraw l-istat ta’ saħħa tagħhom. L-emendi 233/403 jispjegaw fl-Artikolu 1 li d-Direttiva ma teffettwax servizzi ta’ kura tas-saħħa pubblika jew aċess għall-iffinanzjar pubbliku ta' fornituri ta’ kura tas-saħħa. L-emenda 305 żżid il-Premessa ġdida 10d li tispjega li d-Direttiva ma teffettwax il-ħlas lura ta’ l-ispejjeż tal-kura tas-saħħa pprovdut fi Stat Membru ieħor u tenfasizza li din il-kwistjoni għandha tiġi indirizzata fi strument legali ieħor biex tinkiseb ċertezza u ċarezza legali aħjar. Il-Kummissjoni tilqa’ l-esklużjoni tas-servizzi tal-kura tas-saħħa mill-ambitu ta’ applikazzjoni u tikkonferma l-impenn tagħha li tipproponi inizjattiva speċifika dwar is-servizzi tas-saħħa. Għalhekk, l-emendi 78, 304 u 305 huma aċċettati. L-emendi 233/403 dwar il-kura tas-saħħa pubblika saru obsoleti minħabba li jidħlu fid-definizzjoni fl-Artikolu 2. Servizzi soċjali. L-emenda 292 , tistqarr, fl-Artikolu 1, li d-Direttiva ma teffettwax servizzi li jfittxu jiksbu objettivi ta’ benessri soċjali u l- emenda 252 , marbuta ma’ l-Artikolu 2, teskludi s-servizzi soċjali bħas-servizzi soċjali marbuta mad-djar, il-kura tat-tfal u servizzi tal-familja mill-ambitu tad-Direttiva. L-emendi 294 u 296 jipprevedu żewġ premessi ġodda li jispjegaw in-natura tas-servizzi soċjali u, b’mod partikolari, tad-djar, il-kura tat-tfal u l-appoġġ għall-familji. L-emenda 295 tintroduċi premessa li tispeċifika li d-Direttiva ma tittrattax l-iffinanzjar tas-servizz soċjali tad-djar, jew għajnuna marbuta miegħu, jew il-kriterji jew kondizzjonijiet stabbiliti mill-Istati Membri għas-servizzi soċjali tad-djar. Barra minn hekk, l-emenda 10 żżid, fi premessa oħra, li d-Direttiva ma tikkonċernax rekwiżiti li jirregolaw aċċess għall-fondi pubbliċi, pereżempju għas-servizzi soċjali. Il-Kummissjoni hija tal-fehma li kull esklużjoni mid-Direttiva għandha tkun u ddefinita b’mod ċar biex tiżgura aktar ċertezza legali u tevita interpretazzjonijiet li ma jaqblux bejnithom fl-Istati Membri. Għalhekk, il-Kummissjoni tabbozza mill-ġdid id-definizzjoni ta’ l-emenda 252 (Artikolu 2) u tgħaqqad l-emendi 294 u 296 mal-Premessa l-ġdida 10h, biex tispeċifika li l-esklużjoni mid-Direttiva tikkonċerna dawk is-servizzi soċjali marbuta mad-djar, il-kura tat-tfal u l-appoġġ għall-familji u l-persuni fil-bżonn li, minħabba li huma ta’ interess għas-soċjetà, jew huma pprovduti mill-Istat, jew minn fornituri mqabbda mill-Istat, bl-objettiv li jiġi żgurat appoġġ lil dawk li huma fi stat partikolari ta’ ħtieġa. B’hekk l-emenda 292, ma jibqgħax aktar bżonnha. It-test ta’ l-emenda 295 huwa abbozzat mill-ġdid biex ikun ċar li tirrigwarda s-servizzi soċjali b’mod ġenerali u mhux biss id-djar. L-emenda 10 hija aċċettata fl-intier tagħha. L-emenda 232 tenfasizza r-rwol soċjali speċifiku ta’ l-attivitajiet sportivi mingħajr qliegħ. Din hija aċċettata u ddaħħlet fil-Premessa l-ġdida 16a, suġġett għall-abbozzar mill-ġdid biex tkun żgurata l-koerenza legali tat-test. Esklużjonijiet settorjali oħra u esklużjoni sħiħa ta’ tassazzjoni. L-emendi 300 u 302/332 jikkonċernaw l-Artikolu 2 u jeskludu rispettivament l-aġenziji ta’ xogħol temporanju u s-servizzi tas-sigurtà mill-ambitu tad-Direttiva. Il-premessi li jikkorrispondu, miżjuda bl- emendi 301 u 303, jenfasizzaw li r-regoli applikabbli għal dawn is-setturi għandhom ikunu armonizzati bis-sħiħ. L-emenda 77 teskludi s-servizzi legali sal-punt li huma regolati minn strumenti oħra tal-Komunità. L-emendi 79, 80 u 81, marbuta ma’ l-Artikolu 2, u l-emendi 16, 17 u 18 , dwar il-premessi li jikkorrispondu, jeskludu mill-ambitu ta’ applikazzjoni is-servizzi awdjoviżivi – ikun xi ikun il-mod ta’ produzzjoni tagħhom, it-tqassim u t-trasmissjoni – attivitajiet ta’ logħob ta’ l-azzard, u professjonijiet marbuta ma' l-eżerċizzju ta' l-awtorità uffiċjali , b'mod partikolari nutara. Il-Kummissjoni tilqa’ l-esklużjoni ta’ servizzi ta’ aġenziji tax-xogħol temporanju servizzi ta’ sigurtà privati stipulati bl-emendi 300 u 302/333. Izda, il-ħtieġa għall-armonizzazzjoni sħiħa għall-aġenziji tax-xogħol temporanju u s-servizzi ta’ sigurtà għadha ma ġietx ippruvata u, bħala konsegwenza, l-emendi 301 u 303 ma jistgħux jiġu milqugħa. Il-Kummissjoni ma tilqgħax l-emenda 77 dwar l-esklużjoni tas-servizzi legali; din mhix meħtieġa peress li l-Artikolu 3 diġà jistipula li fil-każ ta’ kunflitt bejn id-dispożizzjonijiet tad-Direttiva tas-Servizzi u dispożizzjoni ta’ strument ieħor tal-Komunità li jirregola aspetti speċifiċi ta’ l-attività tas-servizzi d-dispożizzjoni ta’ dan ta’ l-aħħar tkun dik li tgħodd. F’dak li għandu x’jaqsam mas-servizzi awdjoviżivi, il-Kummissjoni tilqa’ l-esklużjoni stipulata bl-emenda 79 u abbozzat mill-ġdid l-emenda 19 (il-Premessa l-ġdida 10e) biex tkun konformi ma’ l-emenda ta’ l-Artikolu u biex tiċċara li d-Direttiva ma tapplikax għall-għajnuna mogħtija fis-settur awdjoviżiv li huwa kopert minn regoli tal-Komunità dwar il-kompetizzjoni. Il-Kummissjoni tilqa’ wkoll fl-ispirtu l-esklużjoni tas-servizzi tal-logħob ta’ l-azzard iżda tabbozza mill-ġdid it-testi ta’ l-emendi 17 u 80 sabiex tillimitaha b’mod ċar għall-attivitajiet tal-logħob ta’ l-azzard fihom infushom. Il-Kummissjoni tilqa’ biss parzjalment l-emendi 18 u 81, li għandhom x’jaqsmu mal-professjonijiet marbuta ma’ l-eżerċizzju ta’ l-awtorità uffiċjali u l-kliem ta’ l-esklużjoni ġġibu konformi mal-limiti preċiżi stabbiliti bl-Artikolu 45 tat-Trattat KE, li jistipula dwar deroga mil-libertà li wieħed jistabbilixxi lilu nnifsu u l-libertà li jipprovdi servizzi għal attivitajiet speċifiċi li jinvolvu parteċipazzjoni diretta u speċifika fl-eżerċizzju ta' l-awtorità uffiċjali, u mhux għal professjonijiet sħaħ bħala tali. Il-Kummissjoni tilqa’ l-esklużjoni sħiħa ta’ tassazjoni stipulata bl- emendi 82, ta’ l-Artikolu 2, u l- emenda 19 (Premessa 11). L-emendi 14, 15, 20, 74, 75 u 306 jikkonċernaw l-esklużjonijiet settorjali (fl-Artikolu 2 u l-premessi li jikkorrispondu) oriġinarjament proposti fir- rigward tas-servizzi finanzjarji, is-servizzi ta’ komunikazzjoni elettronika u s-servizzi ta’ trasport iżda jipprovdu kjarifika addizzjonali. Il-Kummissjoni tista’ tilqa’ l-emendi 14, 15, 20, 74 u 306 fl-intier tagħhom jew suġġetti għall-abbozzar mill-ġdid biex tiżgura l-koerenza legali tat-test (ara l-Artikolu 2 u l-Premessi 9, il-ġdida 10a, il-ġdida 10b) iżda ma tistax tilqa’ l-Emenda 75, peress li l-Premessa 10a diġà fiha l-ispjegazzjoni rilevanti tas-servizzi tat-telekomunikazzjonijiet. Oqsma speċifiċi tal-liġi. L-emenda 298 tiċċara fl-artikolu 1, il-konnessjoni bejn id-Direttiva u d- drittijiet fundamentali kif għandhom l-għarfien fl-Istati Membri u mill-Karta tad-Drittijiet Fundamentali, u l-emenda 299 tintroduċi premessa ġdida li tistipula li d-Direttiva għandha tiġi interpretata b’mod li tirrikonċilja l-eżerċizzju tad-drittijiet fundamentali mal-libertajiet fundamentali stipulati fl-Artikoli 43 u 49 tat-Trattat. L-emenda 8 tiċċara li d-Direttiva tirrispetta bis-sħiħ l-inizjattivi tal-Komunità bbażati fuq l-Artikolu 137 tat-Trattat li jirrigwarda l-promozzjoni ta’ impjiegi u kondizzjonijiet imtejba tax-xogħol u tal-ħajja. L-emenda 297 marbuta ma’ l-Artikolu 1, u l-emenda 9, marbuta mal-premessa li tikkorrispondi, tistqarr li d-Direttiva m’għandhiex tapplika għal- liġi tax-xogħol jew teffettwaha jiġifieri kull dispożizzjoni legali jew kontrattwali li għandha x’taqsam mal-kondizzjonijiet ta’ l-impjieg, il-kondizzjonijiet tax-xogħol, inklużi s-saħħa u s-sigurtà fuq il-post tax-xogħol, u r-relazzjoni bejn min iħaddem u min jaħdem, u li għandha tirrispetta bis-sħiħ ir-relazzjonijiet bejn l-imsieħba soċjali inkluż id-dritt għall-azzjoni industrijali u m’għandix teffettwa l-leġiżlazzjoni dwar is-sigurtà soċjali ta’ l-Istati Membri. L-emendi 290 marbuta ma’ l-Artikolu 1, u 291 (premessa) jistqarru li d-Direttiva m’għandiex teffettwa regoli dwar il- liġi kriminali . L-emendi 7 u parti mill- emendi 72 jiċċaraw, kemm fi premessa kif ukoll fit-test ta’ l-Artikolu 1, li d-Direttiva ma teffettwax miżuri meħuda mill-Istati Membri, skond il-liġi tal-Komunità, f’dak li għandu x’jaqsam mal- ħarsien jew promozzjoni tad-diversità kulturali u lingwistika u l-pluraliżmu tal-mezzi tax-xandir. Il-Kummissjoni tilqa’, f’dak li għandu x’jaqsam ma’ kwistjonijiet ta’ drittijiet fondamentali, l-emenda 298, soġġetta għal abbozzar mill-ġdid biex tkun żgurata l-koerenza legali tat-test, u l-emenda 299, fl-intier tagħha. F’dak li għandu x’jaqsam mal-liġi tax-xogħol, il-Kummissjoni taqbel li d-Direttiva ma teffettwax il-liġi tax-xogħol kif stabbilita fl-Emenda 297, inkluż id-dritt li tittieħed azzjoni industrjali kif ukoll il-liġi tas-sigurtà soċjali ta’ l-Istati Membri. Iżda, sabiex tiżgura l-koerenza legali tat-test u ttejjeb iċ-ċarezza u biex jiftiehem aħjar, il-Kummissjoni tissimplifika t-testi ta’ l-Emendi 297 u 298 biex il-liġi tax-xogħol tkun indirizzata bl-Artikolu 1, paragrafu 6 u l-kwistjoni tad-drittijiet fondamentali inklużi d-drittijiet li għandhom x'jaqsmu mal-ftehimiet kollettivi bl-Artikolu 1, paragrafu 7. F’dak li għandu x’jaqsam mal-liġi kriminali, il-Kummissjoni tilqa’ l-emenda 290 u tistqarr li d-Direttiva ma taffettwax id-dispożizzjonijiet tal-liġi kriminali, kif ukoll l-emenda 291 (il-premessa l-ġdida 6e) bil-kundizzjoni ta’ abbozzar mill-ġdid sabiex jiġi ċċarat iktar li r-regoli tal-liġi kriminali m’għandhomx jintużaw ħażin biex jinħarbu r-regoli stipulati fid-Direttiva. Għal dak li għandu x’jaqsam mal-ħarsien jew il-promozzjoni tad-diversità kulturali u lingwistika u l-pluraliżmu tal-mezzi tax-xandir, il-Kummissjoni tilqa’ l-emenda 7 fl-intier tagħha u tabbozza mill-ġdid il-parti rilevanti ta’ l-emenda 72 biex tiżgura l-koerenza legali tat-test. Fl-aħħarnett il-Kummissjoni tilqa’ fl-intier tagħha l-Emenda 8 (Premessa ġdida 6f). Konnessjoni tad-Direttiva ma’ dispożizzjonijiet oħra tal-liġi tal-Komunità . L-emendi 83 u 21 jindirizzaw din il-kwistjoni, fl-Artikolu 3 u l-premessa 13 li tikkorrispondi. Il-Kummissjoni tilqa’ il-kjarifikazzjoni ulterjuri li tinsab fl-emenda 83 li d-Direttiva ma tegħlibx strumenti oħra tal-Komunità u li f’każ ta’ kunflitt ma’ strumenti oħra tal-Komunità li jirregolaw aspetti speċifiċi ta’ aċċess għal attività li tipprovdi servizzi u l-eżerċizzju tagħha, għandhom jgħoddu d-dispożizzjonijiet ta’ dawn l-aspetti speċifiċi fi strumenti bħal dawn. Sabiex tiżgura konsistenza ġenerali tat-test u tressaq aktar qrib il-ħidma tal-Parlament Ewropew u tal-Kunsill, il-Kummissjoni żiedet kjarifikazzjonijiet addizzjonali (Premessi 13a u 13b). Barra minn hekk, l-emendi 307 u 219 (magħqudin ma’ l-emenda 83) tistqarr li din id-Direttiva hija mingħajr ħsara għad-dritt internazzjonali privat u, b’mod partikolari, id-dritt internazzjonali privat dwar li jiggverna l-obbligi kuntrattwali u mhux kuntrattwali u jispjega l-effett tar-regoli dwar il-ħarsien tal-konsumatur. Il-Kummissjoni tilqa’ l-emenda 307 u l-emenda 219 bil-kundizzjoni ta’ abbozzar ġdid żgħir biex ir-referenza għall-ħarsien tal-konsumatur tkun ġuridikament korretta. Definizzjonijiet (Arikolu 4). L-emendi 23 sa 26, 39, 84 sa 90, 308, 92 sa 98 huma marbuta mad-definizzjonijiet tat-termini li jinsabu fit-test tad-Direttiva (ara l-Artikolu 4 u l-premessi li jikkorrispondu). Il-Kummissjoni tilqa’ l-emendi 25-26, 93-94 u 97-98 fl-intier tagħhom u l-emendi 23-24 suġġetti għall-abbozzar mill-ġdid ħafif u l-amalgamazzjoni tagħhom. Barra minn hekk, il-Kummissjoni tilqa’ l-emendi 39, 84, 88 sa 90, 95 u 308, fil-prinċipju, iżda abbozzathom mill-ġdid biex it-test ikun konsistenti ma’ l- acquis tal-Komunità jew ma’ l-ambitu tad-Direttiva. Iżda, il-Kummissjoni ma tistax tilqa’ l-emendi 85 u 86. L-emenda 96, dwar id-definizzjoni ta’ “ħaddiem” m'hemmx ħtieġa tagħha f'dak li għandu x'jaqsam ma’ l-ambitu ta’ applikazzjoni ddefinit mill-ġdid u mhix milqugħa. L-emenda 92, f’dak li għandu x’jaqsam mal-kunċett ta’ “awtoritajiet kompetenti”, u l-emenda 87, dwar il-kunċett ta’ “fornitur” m’humiex milqugħa minħabba raġunijiet ta’ ċarezza u koerenza tat-test ma’ l- acquis tal-Komunità. Fl-aħħar nett il-Kummissjoni ma tistax tilqa’ l- emenda 22, li tħassar il-lista eżemplifikattiva ta’ servizzi koperti bid-Direttiva li tinsab fil-Premessa 14. Din il-premessa hija siewja biex tkun iċċarata d-Direttiva u għalhekk qiegħda tiġi integrata mill-ġdid, b’modifiki żgħar ta’ abbozz biex jidher l-ambitu ġdid ta’ applikazzjoni. Barra minn hekk, sabiex tagħmel użu mill-kjarifika addizzjonali siewja pprovduta mill-Kunsill, il-Kummissjoni lestiet il-Premessa 18a ( emenda 25 ) u l-Premessa 20a u żiedet il-Premessa l-ġdida 18b. Il-Kummissjoni tilqa’ fl-intier tagħhom jew bil-kundizzjoni ta’ abbozzar ġdid żgħir l- emendi 1 sa 3, 5, 6, 11, li huma marbuta ma’ premessi li jiddeskrivu l-objettivi ġenerali tad-Direttiva, u n-noninterferenza tagħha ma’ l-assenjazzjoni interna tas-setgħat fi ħdan l-Istati Membri, iżda ma tistax tilqa’ l- emenda 4 . 3.2. Is-Simplifikazzjoni amministrattiva (Artikoli 5-8) Is-Simplifikazzjoni ta’ proċeduri (Artikolu 5). L-emenda 99 tittrasforma t-taqsima 1 tal-Kapitolu dwar id-dritt li l-fornituri ta’ servizzi jistabbilixxu lilhom infushom f’Kapitolu ġdid maqtugħ għalih dwar “Is-Simplifikazzjoni Amministrattiva”. L-emenda 27 tiċċara li r-regoli marbuta ma’ proċeduri amministrattivi m’għandhomx l-għan li jarmonizzaw il-liġi amministrattiva nazzjonali, iżda pjuttost li jwarrbu elementi ingumbranti ż-żejjed li jxekklu l-libertà li wieħed jistabbilixxi lilu nnifsu. L-emenda 100 tisqarr, fl-Artikolu 5, li l-Istati Membri għandhom jeżaminaw (il-verb ‘jawtentikaw’ użat fl-emenda ma jidhirx li huwa eżatt) u jekk xieraq jissimplifikaw il-proċeduri u l-formalitajiet applikabbli għal aċċess għal attività ta’ servizz u l-eżerċizzju tagħha. Barra minn hekk, tintroduċi obbligu għall-Istati Membri, “b'mod konġunt mal-Kummissjoni”, li jintroduċu forom Ewropej armonizzati (l-istess bħal mill- emenda 29 ) u żżid lista ta’ leġiżlazzjonijiet eżistenti tal-Komunità li għalihom l-Artikolu 5(1a) u (2) ma japplikax. L-emenda 100 tispjega wkoll li d-dritt ta’ l-Istati Membri li jitolbu traduzzjonijiet “ mhux ċertfikati ” ta’ dokumenti fl-ilsien uffiċjali tagħhom ma jintmisx. L-emenda 30 tenfasizza li r-rikjesti formali, bħall-preżentazzjoni ta’ dokumenti oriġinali inklużi traduzzjonijiet iċċertifikati, ma jistgħux jiġu imposti sakemm ma jkunux iġġustifikati minn raġuni li għandha aktar saħħa marbuta ma’ l-interess pubbliku. Il-Kummissjoni tilqa’ l-emendi 99, 27 u 29-30 fl-intier tagħhom u l-emenda 100 fil-prinċipju, suġġetti għall-abbozzar mill-ġdid meħtieġ biex it-test ikun legalment koerenti u biex tagħmel użu mix-xogħol fil-Kunsill. B’mod partikolari, it-test tal-Kummissjoni jagħmilha ċara li t-twaqqif ta’ forom Ewropej se jitwettaq skond il-proċedura tal-komitoloġija u jżid Premessa ġdida (22b) li tipproponi għadd ta’ parametri li l-Istati Membri jistgħu jqiesu huma u jeżaminaw il-ħtieġa għas-simplifikazzjoni ta’ proċeduri u formalitajiet. Il-Punti ta’ kuntatt uniku (Artikolu 6) . L-Emenda 102 tispjega li, f’każijiet fejn hija meħtieġa reġistrazzjoni pro forma , din trid tkun disponibbli b’mezzi elettroniċi fil-punti ta’ kuntatt waħdieni. L-emenda 103 teħtieġ li l-Kummissjoni tikkoordina punti ta’ kuntatt waħdieni billi tistabbilixxi punt Ewropew ta’ kuntatt waħdieni. L-Emenda 104 tiċċara li l-ħolqien ta’ punti ta’ kuntatt waħdieni huwa mingħajr preġudizzju għall-assenjazzjoni ta’ funzjonijiet u setgħat fost l-awtoritajiet fi ħdan is-sistemi nazzjonali. L-Emenda 309 tistabbilixxi orarju ġdid għat-twaqqif ta’ punti ta’ kuntatt waħdieni. L-Emenda 310 tistipula li għandu jkun ukoll possibbli li jitlestew il-proċeduri u l-formalitajiet kollha meħtieġa għas-superviżjoni tal-konformità mad-Direttiva 96/71/KE f’dawn il-punti. Il-Kummissjoni tilqa’ l-emendi 309 u 104 u barra minn hekk tiċċara fil-Premessa l-ġdida 25a, li jirrifletti l-ħidma fil-Kunsill, li l-ħlas li l-punti ta’ kuntatt waħdieni jistgħu jitolbu għandu jkun bi proporzjon ma’ kemm jiswew il-proċeduri u l-formalitajiet. Iżda, il-Kummissjoni ma tistax tilqa’ l-emenda 102 peress li r-reġistrazzjoni pro forma fil-punti ta’ kuntatt waħdieni jkunu piż amministrattiv mhux meħtieġ. Il-Kummissjoni lanqas ma tista’ tilqa’ l-emenda 103, għaliex punt Ewropew ta’ kuntatt waħdieni jirrappreżenta struttura amministrattiva mhux meħtieġa u jkun kontra l-prinċipju tas-sussidjarjetà (peress li l-kooperazzjoni amministrattiva tista’ tiġi l-aħjar ittrattata mill-Istati Membri nfushom). L-emenda 310 ma tistax tintlaqa’ għaliex ir-referenza għas-superviżjoni tal-konformità mad-Direttiva 96/71/KE, li mhix effettwata bl-ebda mod minn din il-proposta, hija barra minn lokha. Id-Dritt għall-informazzjoni (Artikolu 7). L-Emenda 105 tagħmilha ċara li d-dritt għall-informazzjoni jikkonċerna biss mezzi ta’ rikors disponibbli b’mod ġenerali. L-Emendi 31, 106 u 110 jiċċaraw li l-obbligu għall-awtoritajiet kompetenti li jipprovdu għajnuna ma jkoprix il-parir legali f’każijiet individwali; li l-obbligu li tipprovdi informazzjoni jista’ jiġi sodisfatt billi tagħmilha aċċessibbli permezz ta’ websajt; li l-parir jista’ jinkludi gwida b’pass wara ieħor; u li l-informazzjoni għandha tiġi pprovduta f’lingwa sempliċi u li tiftiehem. L-Emenda 107 tistqarr li l-informazzjoni u l-għajnuna għandhom ikunu aċċessibbli, inter alia, mill-bogħod u b’mezzi elettroniċi. L-Emenda 108 tistabbilixxi skadenza għall-implimentazzjoni ta’ obbligi ta’ informazzjoni u l-emenda 109 tiċċara li d-disponibbiltà ta’ l-informazzjoni f’ilsna oħra għandha tkun kompattibbli mal-leġiżlazzjoni ta’ l-Istati Membri dwar l-użu ta’ l-ilsna. L-Emenda 33, bl-introduzzjoni ta’ premessa ġdida, issaħħaħ id-dispożizzjonijiet fl-Artikolu 7. Il-Kummissjoni tilqa’ l-emendi 105-106, 108-110, 31, 33 u, b’konformità mal-ħidma tal-Kunsill, iddaħħal iż-żieda ta’ emenda 31 (Premessa 25c), li kwistjonijiet bħar-responsabbiltà għall-informazzjoni mhux korretta jew li tiżvija huma f’idejn l-Istati Membri. Min-naħa l-oħra, il-Kummissjoni ma tistax tilqa’ l-emenda 107 peress li tneħħi l-obbligu li tipprovdi l-informazzjoni b’mezzi elettroniċi, li hija għodda essenzjali biex is-simplifikazzjoni amministrattiva ssir realtà. Il-Proċeduri b’mezzi elettroniċi (Artikolu 8) . l-Emenda 111 tistabbilixxi orarju rivedut ta’ implimentazzjoni, tispjega li l-proċeduri u l-formalitajiet jistgħu jitlestew b’mod faċli, inter alia , b’mezzi elettroniċi (kif fil-każ ta’ l- emenda 32) u li l-proċeduri elettroniċi m’għandhomx japplikaw għal każijiet meta tista’ tintalab dokumentazzjoni oriġinali. Il-Kummissjoni ma tistax tilqa’ l-emenda 111, apparti mill-orarju rivedut, jew l-emenda 32 minħabba li, kif imsemmi hawn fuq, il-proċeduri elettroniċi huma miżura essenzjali ta’ simplifikazzjoni amministrattiva u jistgħu wkoll jintużaw għad-dokumentazzjoni oriġinali peress li l-prova ta’ awtentiċità tista’ tiġi pprovduta b’awtentifikazzjoni elettronika. Iżda, il-Kummissjoni tqis xieraq li tiċċara fuq il-bażi ta’ l-emenda 32 (Premessa 26), li tagħmel użu mill-ħidma tal-Kunsill, li l-obbligu li tistipula dwar proċeduri b’mezzi elettroniċi ma jżommx l-Istati Membri milli joffru mezzi oħra, barra minn dawk elettroniċi, biex jitlestew proceduri u formalitajiet. 3.3. Libertà għall-fornituri li jistabbilixxu lilhom infushom (Artikoli 9-15) Skemi ta’ awtorizzazzjoni. L-Emenda 35 tiċċara fil-Premessa 27c li d-dispożizzjonijiet tad-Direttiva li tittratta dwar skemi ta’ awtorizzazzjoni la jikkonċernaw deċiżjonijiet mill-awtoritajiet biex iwaqqfu entità pubblika jew privata lanqas il-konkluzjoni ta’ kuntratti mill-awtoritajiet. L-Emenda 37 turi li raġunijiet marbuta ma’ l-interess pubbliku bħas-saħħa pubblika li jegħelbu kull raġuni oħra jistgħu jiġġustifikaw l-applikazzjoni ta’ skemi ta’ awtorizzazzjoni u restrizzjonijiet oħra għal servizzi soċjali, bil-kundizzjoni li l-prinċipji ta’ non-diskriminazzjoni, neċessità u proporzonalità jkunu rispettati. L-Emendi 112-113 jorganizzaw mill-ġdid u jsemmu mill-ġdid il-Kapitolu u t-Taqsima rispettivament. L-Emenda 116 (kif ukoll l-emenda 209 ) teskludi skemi ta’ awtorizzazzjoni mill-proċess ta’ evalwazzjoni reċiproka. Il-Kummissjoni tilqa’ l-emendi 35, 112-113 fl-intier tagħhom u l-emenda 37 suġġetti għal tibdil żgħir ta’ abbozzar. Min-naħa l-oħra, il-Kummissjoni ma tistax tilqa’ l-emendi 116 u 209 peress li l-obbligu li tevalwa u tirrapporta dwar skemi ta’ awtorizzazzjoni hija miżura essenzjali li tħaffef l-aċċess għall-attivitajiet ta’ servizz u l-eżerċizzju tagħhom. Iżda, il-Kummissjoni tispeċifika fi Premessa ġdida (27d), bi qbil mal-ħidma fil-Kunsill, li l-obbligu ta' rappurtaġġ jikkonċerna biss l-eżistenza ta' skemi ta' awtorizzazzjoni u mhux il-kriterji u l-kondizzjonijiet għall-għoti ta’ awtorizzazzjoni. F’dak li għandu x’jaqsam ma’ l- emendi 114, 115 u 117 , li fihom ħafna tibdil tekniku, il-Kummissjoni tilqa’ l-emenda 115 u l-emenda 117, suġġetti għall-abbozzar meħtieġ minħabba koerenza legali. Iżda, il-Kummissjoni ma tistax taċċetta l-emenda 114, li biha t-test ikun anqas ċar. Il-Kundizzjonijiet biex tingħata l-awtorizzazzjoni. L-Emendi 34 u 121 jistipulaw li l-awtorizzazzjoni għandha normalment tkopri t-territorju nazzjonali kollu għajr jekk ikun ġustifikat ambitu ġeografiku limitat minn raġuni prevalenti marbuta ma’ l-interess pubbliku, bħall-ħarsien ta’ l-ambjent. L-Emendi 34 u 123 jistipulaw li l-kompetenzi lokali u reġjonali fl-għoti ta’ l-awtorizzazzjonijiet m’humiex effettwati mid-Direttiva. L-Emenda 119 iżżid “it-trasparenza” u “l-aċċessibilità” mal-kriterji li magħhom għandhom ikunu konformi l-iskemi ta’ awtorizzazzjoni. L-Emenda 120 tiċċara li, fil-valutazzjoni ta’ kemm il-kondizzjonijiet biex tingħata awtorizzazzjoni humiex ekwivalenti jew essenzjalment paragunabbli ma’ dawk li għalihom il-fornitur huwa diġà suġġett fi Stat Membru ieħor (non-dupplikazzjoni), jeħtieġ li jiġu kkunsidrati mhux biss l-objettiv u l-għan tagħhom iżda wkoll l-effett u l-effikaċja tat-tisħiħ tagħhom. L-Emenda 122 teskludi deċiżjonijiet biex tingħata awtorizzazzjoni mill-ħtieġa li jingħataw raġunijiet u li jiġu stipulati mezzi ta' rikors quddiem il-qrati. L-Emenda 118 tħassar il-kelma objettiv mill-frażi “ġustifikat minn raġuni prevalenti li għandha x’jaqsam ma’ l-interess pubbliku” fl-Artikolu 10. Il-Kummissjoni tilqa’ l-emendi 34, 118, 119 u 123 fl-intier tagħhom. F’dak li għandu x’jaqsam ma’ l-emenda 120, l-aċċettazzjoni hija abbinata mad-dħul ta' Premessa ġdida (27g): din għandha l-għan li tiċċara li l-ħtieġa ta’ non-dupplikazzjoni ma żżommx l-Istati Membri milli japplikaw il-kondizzjonijiet tagħhom stess iżda sempliċement teħtieġ li jikkunsidraw kondizzjonijiet ekwivalenti diġa sodisfatti mill-fornitur fi Stat Membru ieħor. Barra minn hekk, il-Kummissjoni taqbel fis-sustanza ma’ l-emenda 121, iżda tagħzel li tuża kliem ieħor. Min-naħa l-oħra, il-Kummissjoni ma tistax tilqa’ l-emenda 122 minħabba li l-esklużjoni ta’ deċiżjonijiet li tingħata awtorizzazzjoni mill-obbligu li jingħataw raġunijiet tista’ tirrendi r-reviżjoni ġudizzjarja ta’ deċiżjoni amministrattiva, b'mod partikolari għall-partijiet terzi, anqas effettiva jekk mhux virtwalment impossibbli. Dewmien ta’ l-awtorizzazzjoni. Għażla minn fost bosta kandidati. L-emendi 128 u 36 jistqarru li l-abilità ta' l-Istati Membri biex jirrevokaw l-awtorizzazzjonijiet, speċjalment meta l-kundizzjonijiet biex jingħataw ma baqgħux jintlaħqu, mhix affettwata. L-emendi 124-127, 129, 38 u 30 jipprovdu kjarifikazzjonijiet utli fl-Artikolu 11 u l-premessi korrispondenti. L-emenda 130 tipprevedi li l-Istati Membri jistgħu jqisu, meta japplikaw il-proċedura ta’ għażla tagħhom, għadd ta’ objettivi ta’ interess pubbliku. Il-Kummissjoni tilqa’ l-emendi 128 u 36, b'mod limitat għal sitwazzjonijiet meta l-kundizzjonijiet għall-għoti ta' l-awtorizzazzjoni ma baqgħux jintlaħqu. Barra minn hekk, il-Kummissjoni tilqa’ l-emendi 124-127, 129, 38 fis-sħiħ jew parzjalment u l-emendi 130 u 30 bil-kundizzjoni ta' xi aġġustamenti żgħar fl-abbozzar. Proċeduri ta' awtorizzazzjoni. L-emendi 134 u 28 iħassru r-regola li skondha fin-nuqqas ta' tweġiba fiż-żmien stipulat, l-awtorizzazzjoni għandha titqies li ngħatat (“awtorizzazzjoni taċita”). L-emenda 135 tistqarr li konferma li waslu l-applikazzjonijiet għandha tiġi pprovduta biss fuq talba ta' l-applikant u m'hemmx għalfejn tispeċifika il-mezzi ta' rimedju disponibbli. L-emendi 131-133 u 136-137 fihom kjarifikazzjonijiet tekniċi li l-Kummissjoni tista’ tilqa’, bil-kundizzjoni ta' xi tibdiliet żgħar fejn jidħlu l-emendi 136-137. Min-naħa l-oħra, il-Kummissjoni ma tistax tilqa’ l-emendi 134 u 28 għax awtorizzazzjoni taċita (fin-nuqqas ta’ tweġiba mill-awtoritajiet) hija essenzjali biex tiffaċilita l-libertà li tistabbilixxi ruħek. Madankollu, il-Kummissjoni tikkjarifika fi Premessa ġdida (28a), b'konformità max-xogħol tal-Kunsill, li fejn tidħol awtorizzazzjoni taċita jistgħu jiddaħħlu arranġamenti differenti għal ċerti attivitajiet fejn ikunu oġġettivament ġustifikati minn raġunijiet prevalenti relatati ma’ l-interess pubbliku. Bl-istess mod il-Kummissjoni ma tistax tilqa’ l-emenda 135, għax dan joħloq piż addizzjonali għall-applikanti u jagħmlu r-reviżjoni ġudizzjarja iżjed diffiċli. Rekwiżiti projbiti (Artikolu 14. L-emenda 138 timmodifika t-titolu ta’ din it-taqsima. L-emenda 140 (u 41 ) tiċċara li l-projbizzjoni ta’ applikazzjoni minn każ għal każ ta’ test ekonomiku ma jikkonċernax ir-rekwiżiti ta’ pjanifikazzjoni li ma jimmirawx lejn għanijiet ekonomiċi imma jservu r-raġunijiet prevalenti relatati ma’ l-interess pubbliku. L-emenda 141 tiċċara li l-projbizzjoni li tinvolvi direttament jew indirettament operaturi li qegħdin jikkompetu fl-għoti ta’ l-awtorizzazzjonijiet ma jikkonċernax il-konsultazzjoni ta’ l-organizzazzjonijiet bħall-kmamar tal-kummerċ dwar kwistjonijiet li mhumiex applikazzjonijiet individwali. L-emenda 40 tipprovdi li f’ċerti każijiet jista’ jkun iġġustifikat li min jipprovdi servizz jiġi mġiegħel jidher personalment waqt li ssir l-attività. L-emenda 142 tispjega li l-projbizzjoni mill-esiġenza ta’ garanzija finanzjarja jew assigurazzjoni minn min jipprovdi servizz stabbilit fit-territorju ta’ Stat Membru ma taffettwax l-abilità ta’ Stat Membru li jirrikjedi garanziji finanzjarji, jew li jirrikjedi li l-assigurazzjoni titneħħa minn impriża bi drittijiet speċjali jew esklussivi, lanqas ma taffettwa r-rekwiżiti li għandhom x'jaqsmu mas-sehem f’fond ta' kumpens kollettiv. L-emenda 143 tiċċara r-rekwiżit ta’ reġistrazzjoni ta’ qabel. Il-Kummissjoni tilqa' l-emendi 138, 140, 141, 143 u 41 fis-sħiħ, l-emenda 40 bil-kundizzjoni ta' kjarifikazzjoni ulterjuri. Il-Kummissjoni tilqa’ l-ispirtu ta’ l-emenda 142, imma tabbozza mill-ġdid id-dispożizzjoni rilevanti biex tagħmilha koerenti mal-liġi Komunitarja u żiedet kjarifikazzjoni oħra fi Premessa 32a il-ġdida, b’konformità max-xogħol tal-Kunsill. Barra minn hekk, l-emenda 143 tipprovdi kjarifikazzjonijiet tekniċi li l-Kummissjoni tilqa’, filwaqt li tipprovdi fi Premessa (32b) ġdida bbażata fuq ix-xogħol tal-Kunsill, kjarifikazzjoni ulterjuri tal-projbizzjoni ta’ reġistrazzjoni minn qabel. Rekwiżiti li jridu jiġu vvalutati (Artikolu 15) . L-emenda 42 tiċċara li l-proċess ta’ valutazzjoni reċiproka ma jaffettwax il-libertà ta' l-Istati Membri biex jistabbilixxu livell għoli ta’ ħarsien ta’ l-interess pubbliku fil-leġiżlazzjoni tagħhom u li l-valutazzjoni għandha tqis il-partikolarità tas-Servizzi ta’ Interess Ekonomiku Ġenerali u tal-ħidmiet partikolari assenjati lilhom, li jista’ jiġġustifika ċerti restrizzjonijiet għal-libertà li wieħed jistabbilixxi ruħu. L-emendi 144 u 145 ineħħu l-eżempji ta’ rekwiżiti li jikkonċernaw il-forma ġuridika tal-fornitur jew il-pussess ta’ l-ishma tal-kumpanija. L-emendi 147/242 jeskludu mir-rekwiżiti ta’ proċess ta’ valutazzjoni li jikkonċerna l-bejgħ bi prezz irħas mill-infiq u bejgħ bir-ribass. L-emendi 149/242 jħassru l-kelma ‘oġġettivament’ mill-frażi “ġustifikata minn raġuni prevalenti marbuta ma’ l-interess pubbliku”. L-emendi 148/242 (kif ukoll l-emenda 43 ) teskludi obbligi “li għandhom jinġarru” mill-proċess ta' valutazzjoni. Bl-istess mod, l-emenda 150 teskludi Servizzi ta' Interess Ekonomiku Ġenerali u skemi ta' assigurazzjoni soċjali mill-Artikolu 15, paragrafi 1 sa 4. Barra minn hekk, l-emenda 150, flimkien ma’ l-emenda 151 , tneħħi l-projbizzjoni fuq l-Istati Membri milli jintroduċu kwalunkwe rekwiżit ġdid simili sakemm dawn jilħqu l-kriterji ta' non-diskriminazzjoni, neċessità u proporzjonalità, u l-obbligu korrispondenti ta' l-Istati Membri biex jinnotifikaw liġijiet, regolamenti jew dispożizzjonijiet amministrattivi ġodda bħal dawn. L-emenda 146 iżżid referenza mad-Direttiva dwar Kwalifiki Professjonali. Il-Kummissjoni tilqa’ l-emendi 42, 147, u 148/149/242. Il-Kummissjoni tilqa' wkoll it-tħassir ta' eżempji mill-artikoli rilevanti bħal fl-emendi 144 u 145. Il-Kummissjoni żżid ukoll fil-Premessa 34, b’konformità max-xogħol tal-Kunsill, kjarifikazzjoni li l-valutazzjoni tar-rekwiżiti li jimponu tariffi minimi u/jew massimi tikkonċerna biss it-tariffi imposti mill-awtoritajiet kompetenti għal provvista ta’ ċerti servizzi, filwaqt li ma tikkonċernax regoli ġenerali dwar id-determinazzjoni tal-prezzijiet bħal fil-każ tal-kera tad-djar. Il-Kummissjoni tilqa’ fil-prinċipju l-emenda 150 dwar is-Servizzi ta’ Interess Ekonomiku Ġenerali u tispeċifika li l-paragrafi 1 sa 3 ta’ l-Artikolu 15 japplikaw biss għal-leġiżlazzjoni fil-qasam tas-Servizzi ta’ Interess Ekonomiku Ġenerali sakemm l-applikazzjoni ta’ dawn ir-regoli ma twaqqafx ir-rendiment, bil-liġi jew bil-fatt, tal-ħidma partikolari assenjata lilhom. Tħassir ta’ l-obbligi tan-notifika (l-emenda 151) idgħajjef serjament il-proċess ta’ valutazzjoni u għalhekk ma jistax jintlaqa'. Fl-aħħarnett, l-emendi 146, 148 u 149/242 jipproponu bidliet tekniċi li l-Kummissjoni tilqa’ (fil-każ tal-146, madankollu, qiegħda ssir referenza għad-Direttiva dwar Kwalifiki Professjonali fis-sħiħ u mhux għat-Titolu II biss). 3.4. Libertà tal-provvista ta’ servizzi u derogi (Artikoli 16-19) Libertà tal-provvista ta' servizzi (Artikolu 16). L-emenda 152 (dwar it-titolu tal-Kapitolu) u l-emenda 293/rev4 (dwar l-Artikolu 16) jibdlu l-ex-prinċipju tal-pajjiż ta' l-oriġini b'dispożizzjoni dwar il-libertà tal-provvista tas-servizzi. L-emenda 293/rev4 tikkonferma d-dritt tal-fornituri tas-servizz biex jipprovdu servizz fi Stat Membru barra minn dak fejn jinsab stabbilit u jobbliga lill-Istati Membri fejn qiegħed jiġi pprovdut is-servizz biex jiżguraw l-aċċess liberu u l-eżerċizzju liberu ta’ l-attività tas-servizz fit-territorju tiegħu. Il-Paragrafu 1 ta’ l-Artikolu 16, barra minn hekk, jistipula li l-Istat Membru fejn qiegħed jiġi pprovdut is-servizz ma jistax japplika r-rekwiżiti nazzjonali tiegħu għall-fornituri tas-servizzi stabbiliti fi Stat Membru ieħor sakemm ma jkunux iġġustifikati b’raġunijiet ta' politika pubblika, sigurtà pubblika, saħħa pubblika jew il-ħarsien ta' l-ambjent, ma jkunux diskriminatorji u jkunu neċessarji u proporzjonati. Il-Paragrafu 3 għal darb’oħra jikkonferma l-possibilità ta’ Stati Membri previsti fil-paragrafu 1 li jimponu r-regoli nazzjonali tagħhom fejn ikunu ġġustifikati minn raġunijiet ta’ politika pubblika, sigurtà pubblika, saħħa pubblika jew il-ħarsien ta' l-ambjent fuq fornituri tas-servizzi minn Stati Membri oħra li jidħlu fit-territorju tagħhom. Il-paragrafu 3 jiċċara wkoll li l-Istati Membri, b’konformità mal-liġi Komunitarja, ma jistgħux ma jitħallewx japplikaw il-kundizzjonijiet tax-xogħol tagħhom. L-Artikolu 16 paragrafu 2 jistabbilixxi lista ta’ rekwiżiti, bħar-rekwiżit li jkollok stabbiliment fit-territorju sabiex titħalla tipprovdi servizz, li l-Istati Membri ma jistgħux jimponu fuq il-fornituri tas-servizzi stabbiliti fi Stati Membri oħra. L-emenda 293/rev4 tipprevedi wkoll li l-Kummissjoni, wara konsultazzjoni ma’ l-Istati Membri u l-imsieħba soċjali, għandha tressaq rapport dwar l-applikazzjoni ta’ l-Artikolu 16 li jinkludi konsiderazzjoni tal-bżonn li jiġu proposti miżuri ta’ armonizzazzjoni. Il-Kummissjoni taċċetta l-emendi 152 u 293/rev4 bil-kundizzjoni ta’ xi aġġustamenti żgħar bl-abbozzar tal-paragrafu 3 li jiċċara li - skond il-ġurisprudenza tal-QĠE - rekwiżiti nazzjonali qatt ma għandhom ikunu diskriminatorji u jkunu dejjem neċessarji u proporzjonati. Il-Kummissjoni tilqa’ wkoll - bil-kundizzjoni ta’ xi aġġustamenti fl-abbozzar - l-emenda 45 dwar il-Premessa 37 li tindika li l-Istati Membri jistgħu jimponu r-rekwiżiti tagħhom li huma indispensabbli għal raġunijiet ta’ politika pubblika, sigurtà pubblika, saħħa pubblika u l-ħarsien ta’ l-ambjent kif ukoll l-emendi 46-47 li jħassru l-premessi li jirreferu għall-ex-prinċipju tal-pajjiż ta’ l-oriġini. Barra minn hekk, il-Kummissjoni, b’konfomità max-xogħol tal-Kunsill, iżżid premessi ta' spjegazzjoni oħra, premessa minnhom tirreferi għall-ġurisprudenza tal-QĠE dwar id-dritt ta' l-Istati Membri li jieħdu miżuri biex jipprevjenu lill-fornituri tas-servizzi milli jieħdu vantaġġ b'mod abbużiv tal-prinċipji tas-Suq Intern (il-Premessa 37a), premessa oħra li tenfasizza l-bżonn li jiżgura li l-fornituri jkunu jistgħu jieħdu magħhom tagħmir li huwa parti integrali tal-provvista tas-servizz meta jkunu qegħdin jipprovdu servizzi fi Stat Membru ieħor (il-Premessa 39a) kif ukoll premessa addizzjonali waħda li tispjega l-kunċett ta’ tagħmir (il-Premessa 39b). Derogi addizzjonali mil-libertà tal-provvista ta' servizzi (Artikolu 17). L-emenda 400 tagħti isem ġdid lill-Artikolu 17 u tistipula li l-libertà tal-provvista ta’ servizzi ma għandhiex tapplika għas- Servizzi ta’ Interess Ekonomiku Ġenerali pprovduti fi Stat Membru ieħor, inter alia , għas-servizzi tal-posta, l-elettriku, il-gass u d-distribuzzjoni ta’ l-ilma, is-servizzi ta’ l-ilma mormi u t-trattament ta' l-iskart. Il-Kummissjoni tilqa’ l-emenda 400. Barra minn hekk, il-Kummissjoni tiċċara, abbażi tax-xogħol tal-Kunsill, fi premessa (40a) li d-deroga għas-servizzi tal-posta tkopri kemm attivitajiet riservati għall-fornitur ta' servizz universali kif ukoll servizzi postali oħra. Barra minn hekk, l-emenda 165 li tiċċara d-deroga fl-Artikolu 17 punt 12 għar-reġim ta’ awtorizzazzjoni provdut fl-Artikoli 3 u 4 tar-Regolament tal-Kunsill (KEE) Nru 259/93 dwar is-superviżjoni u l-kontroll ta’ vjaġġi bil-baħar ta’ skart fi, għal u mill-Unjoni Ewropea, tista’ tintlaqa’ wkoll. Dwar l-attivitajiet ta’ avukati u nutara, l-emenda 160 tħassar id-deroga minn kwistjonijiet koperti mid-Direttiva tal-Kunsill 77/249/KEE biex tiffaċilita l-eżerċizzju effettiv mill-avukati tal-libertà ta’ provvista tas-servizzi u l-emenda 166 tħassar id-deroga għal atti li bil-liġi jirrikjedu l-involviment ta' nutar. Dawn l-emendi jsiru obsoleti peress li l-Kummissjoni ma tilqax esklużjoni ġenerali ta’ l-attivitajiet ta’ l-avukati jew tan-nutara mill-ambitu ta’ l-applikazzjoni tad-Direttiva. Dawn id-derogi għandhom għalhekk jinżammu. Dwar l-irkupru ġudizzjarju tad-djun, l-emenda 161 tintroduċi deroga ġdida li tista’ tintlaqa’ mill-Kummissjoni. Fl-istess waqt il-Kummissjoni tiċċara fi premessa ġdida (40b) b’konformità max-xogħol tal-Kunsill, l-ambitu ta’ din id-deroga. Dwar rekwiżiti li jirriservaw attività għal professjoni partikolari, l-emenda 162/404 żżid - barra mid-deroga dwar kwistjonijiet koperti mit-Titolu II tad-Direttiva 2005/36/KE dwar l-għarfien ta’ kwalifiki professjonali - deroga ġdida. L-emenda 162/404 kif ukoll l-emenda 48 li tispjega d-deroga l-ġdida fi premessa (41c) tista’ tintlaqa’ fil-prinċipju bil-kundizzjoni ta’ abbozzar mill-ġdid biex l-għażla tal-kliem tkun iktar preċiża. Dwar il- moviment liberu tal-persuni u r-residenza tagħhom, l-emenda 163 tiċċara d-deroga li għandha x’taqsam mad-Direttiva 2004/38/KE u tista’ tintlaqa’. Dwar id- deroga mill-moviment ta' ċittadini ta' pajjiżi terzi fil-kuntest tal-provvista ta' servizz, l-emenda 164 tifformula mill-ġdid l-għażla tal-kliem tad-deroga li tinsab fl-Artikolu 17 punt 11. Peress li l-Artikolu 25 tħassar, id-deroga fl-Artikolu 17 punt 11 kellu jinbidlilha iżjed kliem. L-emendi 50 u 51 li jintroduċu il-Premessi 41a u 41b li jipprovdu spjegazzjonijiet tad-deroga għad-Direttiva dwar l-Istazzjonar tal-Ħaddiema jintlaqgħu bil-kundizzjoni ta’ xi bidliet żgħar fl-abbozzar. Dwar projbizzjonijiet speċifiċi u rekwiżiti speċifiċi ġġustifikati b’raġunijiet relatati ma’ politika pubblika, sigurtà pubblika, saħħa pubblika jew il-ħarsien ta’ l-ambjent, l-emendi 167 u 168 jipprevedu modifiki tad-derogi li jinsabu fl-Artikolu 17 punt 16 u 17. Fil-fehma tal-Kummissjoni dawn l-emendi huma obsoleti peress li, minħabba l-fatt li l-Artikolu 16 issa jagħti lill-Istati Membri, f’termini iktar ġenerali, il-possibilità li jimponu rekwiżiti nazzjonali marbuta ma' politika pubblika, sigurtà pubblika, saħħa pubblika jew il-ħarsien ta’ l-ambjent, id-derogi iktar speċifiċi fl-Artikolu 17 punt 16 u 17 saru superfluwi. Għaldaqstant qegħdin jitħassru flimkien mal-premessi korrispondenti. Dwar ir-rimbors għal kura fl-isptar, l-emenda 169 tħassar id-deroga mis-sistema ta’ awtorizzazzjoni applikabbli għar-rimbors għal kura fl-isptar. B’konformità ma’ l-esklużjoni tas-servizzi tas-saħħa mill-ambitu ta’ l-applikazzjoni u t-tħassir ta’ l-Artikolu 23 dwar l-assunzjoni ta’ l-ispejjeż tal-kura tas-saħħa, il-Kummissjoni tilqa’ l-emenda 169. Dwar id-dritt internazzjonali privat, l-emenda 170 tintroduċi fl-Artikolu 17 deroga għad-dispożizzjonijiet kollha tad-dritt internazzjonali privat, partikolarment dawk li jittrattaw obbligi kuntrattwali u mhux kuntrattwali, fosthom il-forom tal-kuntratti. Il-Kummissjoni tilqa’ din l-emenda li tinħtieġ fl-Artikolu 17 għax id-dispożizzjoni dwar il-libertà biex tipprovdi s-servizzi hija d-dispożizzjoni ta’ din id-Direttiva li tista’ possibbilment tkun konfliġġenti ma' l-applikazzjoni tar-regoli tad-dritt internazzjonali privat. L-emendi 171, 172 u 173 iħassru d-derogi għall-kuntratti tal-konsumatur, il-validità formali tal-kuntratti li għandhom x’jaqsmu ma’ proprjetà immobbli u r-responsabilità mhux kuntrattwali tal-fornitur fil-każ ta’ inċident li issa huma koperti mid-deroga usa’ għad-dispożizzjonijiet kollha tad-dritt internazzjonali privat. Il-Kummissjoni tilqa’ dawn l-emendi kif ukoll il-bidliet korrispondenti fil-premessi ( l-emendi 53 u 54 li għandhom x'jaqsmu mal-Premessi 45 u 46). Barra minn hekk, il-Kummissjoni żiedet xi kjarifikazzjonijiet tekniċi li jirriflettu x-xogħol tal-Kunsill. Derogi ta’ tranżizzjoni (Artikolu 18). L-emenda 174 tħassar għal kollox l-Artikolu 18 li fih derogi ta' tranżizzjoni mill-(ex-)prinċipju tal-pajjiż ta’ l-oriġini. Il-Kummissjoni tilqa’ dan minħabba li attivitajiet ta’ logħob ta’ l-azzard ġew esklużi mill-ambitu ta’ l-applikazzjoni ta’ din id-Direttiva, l-aċċess għall-attività ta’ l-irkupru ġudizzjarju tad-djun huwa kopert minn deroga ġdida fl-Artikolu 17 punt 7a u t-trasport ta’ flus u affarijiet ta’ valur ġie inkluż fl-Artikolu 40(1). Derogi skond il-każ (Artikolu 19). L-emenda 175 tadatta t-titolu skond l-Artikolu 16 li ngħata isem ġdid. L-emenda 176 tirreferi għall-kundizzjonijiet li jistgħu jwasslu biex tittieħed deroga skond il-każ u tneħħi l-obbligu biex l-ewwel tikkonforma mal-proċedura ta’ għajnuna reċiproka qabel ma jittieħdu miżuri bħal dawn. Id-derogi skond il-każ marbuta ma' saħħa pubblika u politika pubblika u ma' l-eżerċizzju ta’ professjonijiet tas-saħħa saru obsoleti minħabba l-esklużjoni tal-kura tas-saħħa mill-ambitu ta’ l-applikazzjoni tad-Direttiva u minħabba l-fatt li l-Artikolu 16 issa jippermetti lill-Istati Membri f’termini iktar ġenerali biex jimponu rekwiżiti relatati ma’ politika pubblika u saħħa pubblika. Il-Kummissjoni għalhekk tħassar id-derogi skond il-każ korrispondenti u tillimita l-Artikolu 19 għas-sigurtà tas-servizzi. Madankollu, il-Kummissjoni ma tistax tilqa’ t-tħassir tal-proċedura ta’ għajnuna reċiproka li hija essenzjali biex tiżgura li din id-deroga ma twassalx għal restrizzjonijiet li mhumiex neċessarji għal-libertà tal-provvista tas-servizzi. 3.5. Drittijiet ta’ min jirċievi s-servizzi (Artikoli 20-23) Restrizzjonijiet projbiti/Mhux dikriminatorji. L-emendi 177 u 55 , marbuta ma' l-Artikolu 21 u l-Premessa 50 isostnu li min jirċievi s-servizzi ma għandux ikun suġġett għal rekwiżiti diskriminatorji bbażati "unikament" fuq in-nazzjonalità jew il-post tar-residenza tiegħu. Il-Kummissjoni ma tistax tilqa’ din iż-żieda mal-klawżola ta’ kontra d-diskriminazzjoni stabbilita fl-Artikolu 21, minħabba li din tista’ tiġi interpretata bħala li qiegħda tiġi permessa d-diskriminazzjoni jekk tkun ibbażata wkoll fuq raġunijiet oħra. Il-bqija ta’ l-emenda 55 tiċċara l-Premessa 50 u tista’ tintlaqa'. Barra minn hekk, il-Kummissjoni żżid xi kjarifikazzjonjiet b’konformità max-xogħol tal-Kunsill dwar il-kunċett ta’ għajnuna finanzjarja msemmija fl-Artikolu 20 (ara l-Premessa 48 u l-Premessa l-ġdida 48a). Għajnuna għal min jirċievi . L-emenda 178 , li tikkonċerna l-Artikolu 22, dwar l-għajnuna għal min jirċievi s-servizzi tiċċara għadd ta’ punti dwar tagħrif u pariri mogħtija mill-punti ta’ kuntatt waħdieni lil min jirċievi. Barra minn hekk din l-emenda tħassar il-punti ta’ kuntatt tan-Netwerk Ewropew ta’ Ċentri tal-Konsumatur minn dawk l-għaqdiet u organizzazzjonijiet li min jirċievi għandu jkun mgħarraf bid-dettalji ta’ kuntatt tagħhom u li jistgħu jipprovdu għajnuna prattika. L-emenda 179 iżżid Artikolu 22a ġdid dwar il-possibilità għal fornitur ta’ servizz biex itemm il-proċeduri u l-formalitajiet kollha mal-punti ta’ kuntatt waħdieni. Il-Kummissjoni tilqa’ l-emenda 178, ħlief għall-parti li tħassar ir-referenza għan-Netwerk Ewropew ta’ Ċentri tal-Konsumatur, li għall-Kummissjoni għandu jkollu rwol partikolarment attiv fl-għoti ta' għajnuna prattika lill-konsumaturi. Il-Kummissjoni ma tistax tilqa’ l-emenda 179 u ż-żieda ta' Artikolu 22a ġdid, peress li r-rwol u r-responsabilitajiet ta' punti ta' kuntatt waħdieni huma diġà ttrattati biżżejjed fil-Kapitolu tad-Direttiva dwar is-simplifikazzjoni amministrattiva. Rimbors għal kura tas-saħħa meħuda fi Stat Membru ieħor . L-emendi 56 sa 62 u 180/247 iħassru l-Artikolu 23, id-dispożizzjonijiet li jittrattaw ir-rimbors tal-kura tas-saħħa meħuda fi Stat Membru ieħor, u l-premessi korrispondenti. Il-Kummissjoni tilqa’ dan it-tħassir u, kif ingħad hawn fuq, se toħroġ b’inizjattiva separata għas-servizzi tas-saħħa. 3.6. Stazzjonar tal-ħaddiema (Artikoli 24-25) Dispożizzjonijiet speċifiċi dwar l-istazzjonar tal-ħaddiema u l-istazzjonar ta’ ċittadini ta’ pajjiżi terzi. L-emendi 181, 182/248, 63-64, 183/249 u 65-66 iħassru d-dispożizzjonijiet rilevanti dwar it-tneħħija ta' l-ostakli amministrattivi u dwar obbligi ta' l-Istati Membri li jikkooperaw fuq l-istazzjonar tal-ħaddiema u l-istazzjonar ta’ ċittadini ta’ pajjiżi terzi. Filwaqt li l-Kummissjoni temmen li hija ta’ importanza kbira li jiġu indirizzati kwalunkwe piżijiet amministrattivi żejda u li jxekklu l-opportunitajiet tal-fornituri tas-servizzi biex jipprovdu servizzi li jaqsmu l-fruntieri billi jistazzjonaw lill-personal tagħhom u li hi importanti li tittejjeb il-kooperazzjoni amministrattiva biex jingħeleb ix-xogħol klandestin u d- dumping soċjali, il-Kummissjoni tilqa' it-tħassir ta' dawn id-dispożizzjonijiet bħala parti minn kompromess ġenerali. Sabiex jiġu indirizzati l-piżijiet amministrattivi żejda u biex tiġi stabbilita sistema ta’ kooperazzjoni amministrattiva li taħdem aħjar, il-Kummissjoni se tipprovdi gwida għall-Istati Membri dwar dawn il-kwistjonijiet. 3.7. Kwalità tas-servizzi (Artikoli 26-32) Tagħrif dwar il-fornituri u s-servizzi tagħhom (Artikolu 26). L-emendi 184 u 186 stabbilew obbligu sistematiku għall-fornituri tas-servizzi biex ikollhom għad-dispożizzjoni l-informazzjoni li trid tingħata lil min jirċievi permezz tal-punti ta' kuntatt waħdieni. L-emenda 185 tintroduċi obbligu li jrid jitpoġġa għad-dispożizzjoni ta' min jirċievi, informazzjoni dwar il-forma ġuridika tal-fornitur tas-servizz. Il-Kummissjoni tilqa’ l-emenda 185 bil-kundizzjoni ta' abbozzar ġdid żgħir. Kutrarjament, il-Kummissjoni ma tistax tilqa’ l-emendi 184 u 186 għax dawn joħolqu piż bla bżonn fuq il-fornituri tas-servizzi. Assigurazzjoni kontra r-responsabilità professjonali (Artikolu 27). L-ewwel sentenza ta’ l-emenda 187 tħassar l-obbligu ta’ l-Istati Membri li tiżgura li l-fornituri tas-servizzi li s-servizzi tagħhom jippreżentaw riskju partikolari għas-saħħa jew is-sigurtà ta’ min jirċievi jew riskju finanzjarju partikolari għal min jirċievi, ikollhom assigurazzjoni kontra r-responsabilità professjonali u tibdilha b'sempliċi dikjarazzjoni tal-possibilità ta' l-Istati Membri li jirrikjedu kopertura assigurattiva ta’ dan it-tip. It-tieni sentenza tispeċifika li l-assigurazzjoni għandha wkoll tkopri riskji ppreżentati minn servizzi bħal dawn meta jkunu pprovduti fi Stati Membri oħra. Il-Kummissjoni tilqa’ ż-żewġ sentenzi ta’ din l-emenda bil-kundizzjoni ta' xi aġġustamenti żgħar fl-abbozzar. Barra minn hekk, l-emenda 67 li żżid il-Premessa 63 a qiegħda tintlaqa’ bil-kundizzjoni ta’ xi aġġustamenti bżonnjużi li jirriflettu l-bidliet ta' l-Artikolu 27(1). Il-Premessa 63 tranġat kif xieraq. L-emendi 188, 189 u 190 qegħdin jintlaqgħu mill-Kummissjoni sakemm ikunu bżonnjużi u ma joħolqux piż ieħor fuq il-fornituri tas-servizzi. Barra minn hekk, abbażi tax-xogħol tal-Kunsill, il-Kummissjoni tiċċara t-test ta’ l-Artikolu 27 u l-Premessi korrispondenti, b’mod partikolari dwar l-ambitu ta' l-applikazzjoni ta' dan l-Artikolu, u tindirizza r-riskju ta' nuqqas tas-suq ta' l-assigurazzjoni billi tagħmel dispożizzjoni għall-possibilità li tiġi stabbilita proċedura li tittratta sitwazzjonijiet ta' nuqqas verifikabbli tas-suq ta' l-assigurazzjoni. Garanziji ta’ wara l-bejgħ (Artikolu 28). L-emenda 191 tħassar l-obbligu tal-fornituri tas-servizzi li jipprovdu informazzjoni dwar il-garanziji li jfornu wara l-bejgħ. L-emenda 192 tħassar id-dispożizzjoni li tiċċara li l-garanziji ta’ wara l-bejgħ previsti fi strumenti Komunitarji oħra ma għandhomx jiġu affettwati. Il-Kummissjoni ma tistax tilqa’ l-emenda 191 għax l-informazzjoni rilevanti dwar il-garanziji ta' wara l-bejgħ għandha tiġu pprovduta lil min jirċievi mill-fornituri tas-servizzi. Barra minn hekk, il-Kummissjoni ma tistax tilqa’ l-emenda 192 għax ir-rabta ma' atti leġiżlattivi Komunitarji oħra dwar il-garanziji ta' wara l-bejgħ għandhom jissemmew b'mod espliċitu. Komunikazzjonijiet kummerċjali (Artikolu 29) . Il-Kummissjoni tiċċara t-test li jirrifletti x-xogħol fil-Kunsill, li skondu r-regoli professjonali dwar il-komunikazzjonijiet kummerċjali jridu jkunu konformi mal-prinċipji ta' non-diskriminazzjoni, neċessità u proporzjonalità. Attivitajiet multidixxiplinarji (Artikolu 30) . L-emenda 193 (kif ukoll l-emenda 210 ) teskludi attivitajiet multidixxiplinarji mill-proċess ta’ valutazzjoni reċiproka. Il-Kummissjoni ma tistax tilqa’ l-emendi 193 u 210 għax l-obbligu li tivvaluta u tirraporta r-restrizzjonijiet fuq attivitajiet multidixxiplinarji huwa miżura essenzjali għall-faċilitazzjoni ta’ l-aċċess għal, u l-eżerċizzju ta’, attivitajiet ta’ servizzi. Il-Kummissjoni, abbażi tax-xogħol tal-Kunsill, tipprovdi kjarifikazzjoni oħra dwar liema restrizzjonijiet jistgħu jkunu ġġustifikati u dan jispjegawh fi premessa ġdida (64a). Politika dwar il-kwalità tas-servizzi (Artikolu 31). L-emenda 194 tiċċara li Stati Membri b’kooperazzjoni mal-Kummissjoni għandhom iħeġġu l-iżvilupp ta’ standards volontarji Ewropej. Il-Kummissjoni tilqa’ l-emenda 194, filwaqt li tenfasizza fl-istess ħin, abbażi tax-xogħol tal-Kunsill, ir-rwol ta’ l-għaqdiet tal-konsumatur. Soluzzjoni tat-tilwim (Artikolu 32) . L-emenda 195 tintroduċi dettalji oħra ta’ kuntatt li jridu jiġu pprovduti mill-fornituri. L-emenda 196 tibdel il-kelma 'xieraq' b’'sodisfaċenti'. Il-Kummissjoni tilqa’ l-emendi 195 u 196, filwaqt li tikkjarifika, abbażi tax-xogħol tal-Kunsill, liema garanziji finanzjarji ekwivalenti għandhom jitqiesu ekwivalenti fi ħdan it-tifsira ta’ dan l-Artikolu u dan tispjegah fi premessa ġdida (65a). 3.8. Kooperazzjoni amministrattiva (Artikoli 34-38) Superviżjoni u għajnuna reċiproka. L-emendi 199 sa 202 u l-emendi 68 sa 69 jirriorganizzaw il-kapitolu dwar il-kooperazzjoni u jiċċaraw l-obbligi ta' l-Istati Membri rispettivi. L-emenda 199 tagħti isem ġdid lill-kapitolu. L-emendi 200-202 għandhom l-għan li jistabbilixxu b’mod iktar ċar it-tqassim tal-ħidmiet bejn l-Istat Membru tat-twaqqif u l-Istat Membru fejn huwa pprovdut is-servizz. B’mod partikolari, l-Istat Membru tat-twaqqif huwa responsabbli mis-superviżjoni tal-fornitur tas-servizzi stabbiliti fit-territorju tiegħu u ma jistax jirrifjuta li jieħu miżuri ta’ superviżjoni jew implimentazzjoni għax is-servizz ġie pprovdut fi Stat Membru ieħor. L-Istat Membru tat-twaqqif irid iwettaq kontrolli, spezzjonijiet u investigazzjonijiet kif ukoll jipprovdi informazzjoni dwar il-fornituri tas-servizzi stabbiliti fit-territorju tiegħu fuq talba ta' Stat Membru ieħor. L-Istat Membru fejn qiegħed jiġi pprovdut is-servizz huwa responsabbli għas-superviżjoni ta’ l-attività tal-fornitur tas-servizz fit-territorju tiegħu fir-rigward ta’ kwistjonijiet li jista' jimponi r-rekwiżiti nazzjonali fuqhom skond l-Artikolu 16 paragrafu 1 (Artikolu 21 paragrafu 1 fit-test konsolidat tal-Parlament). F’każijiet oħra, huwa għandu jwettaq kontrolli, spezzjonijiet u investigazzjonijiet fuq il-post meta jkunu oġġettivament ġustifikati u mhux diskriminatorji jew meta jintalbu mill-Istat Membru tat-twaqqif. L-emenda 69 tispjega li kooperazzjoni amministrattiva effettiva hija bżonnjuża sabiex tiġi evitata l-proliferazzjoni tar-regoli applikabbli għall-fornituri tas-servizzi jew id-duplikazzjoni tal-kontrolli għal attivitajiet ta’ bejn il-fruntieri u biex tneħħi l-possibilità li kummerċjanti illegali jevadu s-superviżjoni jew jaħarbu r-regoli nazzjonali dwar is-servizzi applikabbli. L-emenda 68 tistabbilixxi l-bżonn għal sistema ta’ informazzjoni elettronika li taħdem sew. Il-Kummissjoni tilqa’ l-emendi 68-69 fis-sħiħ u l-emendi 200-202 fl-ispirtu. Peress li tagħraf il-bżonn li tistabbilixxi b’mod ċar il-ħidmiet u l-obbligi ta’ l-Istat Membru tat-twaqqif u l-Istat Membru fejn qiegħed jiġi pprovdut is-servizz sabiex ikun hemm kooperazzjoni amministrattiva li taħdem b’mod effettiv, il-Kummissjoni tinkorpora l-emendi tal-Parlament Ewropew fl-istruttura mfassla mill-Kunsill. Mekkaniżmu ta’ twissija . L-emenda 203 tistabbilixxi mekkaniżmu ta’ twissija, fil-każ li Stat Membru jsir jaf b’atti jew ċirkostanżi speċifiċi serji li jistgħu jikkawżaw ħsara serja lis-saħħa jew lis-sigurtà tal-persuni, ikollu jinforma mill-ewwel lill-Kummissjoni u lill-Istati Membri kkonċernati. Il-Kummissjoni tilqa’ l-emenda 203 u żiedet ukoll l-ambjent mar-raġunijiet li jaqgħu taħt il-mekkaniżmu ta’ twissija. Madankollu, din is-sistema l-ġdida sservi raġuni differenti mis-sistema ta’ għajnuna reċiproka fil-każ ta’ derogi skond il-każ u għalhekk ma tistax toħdilha postha. Informazzjoni dwar ir-reputazzjoni tajba tal-fornituri. L-emenda 197 iżżid li l-informazzjoni li jridu jfornu l-Istati Membri fuq talba ta’ awtorità kompetenti fi Stat Membru trid tkun direttament rilevanti għall-kompetenza tal-fornitur tas-servizz u li t-talba nnifisha għandha tkun issostanzjata kif xieraq. L-emenda 198 tistipula li d-dispożizzjonijiet dwar it-talbiet għall-informazzjoni jridu jikkonformaw mar-regoli dwar il-provvista ta’ data personali u li kwalunkwe informazzjoni li tkun pubblika għandha tkun aċċessibbli għall-konsumaturi. Il-Kummisjoni tilqa’ ż-żewġ emendi u tkompli tiċċara, b’mod li jirrifletti x-xogħol tal-Kunsill, li Stati Membri għandhom ifornu informazzjoni dwar azzjonijiet dixxiplinarji jew amministrattivi jew sanzjonijiet kriminali u deċiżjonijiet dwar insolvenza jew falliment, b’konformità mal-liġi nazzjonali tagħhom; li s-sanzjonijiet u l-azzjonijiet għandhom jiġu kkomunikati biss meta tittieħed deċiżjoni aħħarija; u li d-dispożizzjonijiet dwar ir-reputazzjoni tajba tal-fornituri ma jwaqqfux inizjattivi fil-qasam tal-kooperazzjoni ġudizzjarja u tal-pulizija fi kwistjonijiet kriminali (Premessa ġdida 66f). Miżuri kumplimentari. L-emenda 68 tiddiskrivi l-bżonn għal sistema ta’ informazzjoni elettronika li taħdem sew biex titjieb il-kooperazzjoni amministrattiva bejn l-Istati Membri. Il-Kummissjoni tilqa’ l-emenda 68, tittrasferixxi l-kontenut tagħha f’Artikolu u tispjega dan fi premessa ġdida (66g). Barra minn hekk, il-Kummissjoni, b’mod li jirrifletti x-xogħol tal-Kunsill, tintroduċi miżura kumplimentari oħra għall-iskambju ta' uffiċjali inkarigati bl-implimentazzjoni ta’ għajnuna reċiproka. 3.9. Programm ta’ konverġenza u dispożizzjonijiet finali (Artikoli 39-48) Kodiċi ta’ mġiba (Artikolu 39) . L-emendi 205 u 70 jenfasizzaw l-importanza tal-kodiċi ta’ mġiba fil-livell Komunitarju mfassla, b’mod partikolari, minn korpi professjonali, organizzazzjonijiet u għaqdiet, u jiċċaraw li l-kodiċi ta’ mġiba huma kumplimentari mar-rekwiżiti legali ta' l-Istati Membri. L-emenda 71 jitfa’ lid-deskrizzjoni ta’ l-oqsma li għandhom jiġu inklużi fil-kodiċi ta’ mġiba fi premessa. Il-Kummissjoni tilqa’ dawn l-emendi u żżid, b’mod li jirrifletti x-xogħol tal-Kunsill, premessa ġdida (67b) li tiddeskrivi l-għan tal-kodiċi ta' mġiba. Armonizzazzjoni addizzjonali (Artikolu 40) . B’konformità ma’ l-ambitu ddefinit mill-ġdid, l-emenda 206 tħassar l-attivitajiet ta' logħob ta' l-azzard u l-emenda 208 tħassar suġġetti oħra minn kwistjonijiet għal armonizzazzjoni addizzjonali possibbli, bħal dawk identifikati permezz tad-derogi skond il-każ jew il-proċedura ta’ valutazzjoni reċiproka. L-emenda 207 żżid is-servizzi ta’ sigurtà mal-lista ta’ suġġetti li għandhom jiġu evalwati għal armonizzazzjoni addizzjonali. Il-Kummissjoni tilqa' l-emendi 206, 208 u 207, filwaqt li tispeċifika li se ssir evalwazzjoni tal-possibilità ta’ armonizzazzjoni addizzjonali għal servizzi ta’ sigurtà u trasport ta’ flus u affarijiet ta’ valur, sena wara d-data ta’ l-implimetazzjoni tad-Direttiva. Barra minn hekk, il-Kummissjoni tilqa’ l-emendi 211-212 li jikkonċernaw id-data meta l-Kummissjoni għandha tippreżenta r-rapport dwar valutazzjoni reċiproka u l-klawżola ta’ reviżjoni. Fl-aħħarnett, l-emenda 213 tistabbilixxi skadenza ta’ 3 snin għat-traspożizzjoni tad-Direttiva fil-liġi ta’ l-Istati Membri. Minħabba l-urġenza li jiġi avvanzat is-Suq Intern tas-servizzi, il-Kummissjoni tqis li l-iskadenza ta’ sentejn għat-traspożizzjoni għandha tinżamm. 4. PROPOSTA EMENDATA B’konformità ma’ l-Artikolu 250(2) tat-Trattat tal-KE, il-Kummissjoni temenda l-proposta tagħha kif deskritt hawn fuq. 2004/0001 (COD) Proposta emendata għal DIRETTIVA TAL-PARLAMENT EWROPEW U TAL-KUNSILL Dwar is-servizzi fis-suq intern (Test b’relevanza għaż-ŻEE) IL-PARLAMENT EWROPEW U L-KUNSILL TA’ L-UNJONI EWROPEA, Wara li kkunsidraw t-Trattat li jistabbilixxi l-Komunità Ewropea, u partikolarment l-ewwel u t-tielet sentenzi ta' l-Artikolu 47(2) u l-Artikoli 55, 71 u 80(2) tiegħu, Wara li kkunsidraw l-proposta tal-Kummissjoni[1], Wara li kkunsidraw l-opinjoni tal-Kumitat Ekonomiku u Soċjali Ewropew[2], Wara li kkunsidraw l-opinjoni tal-Kumitat tar-Reġjuni[3], Jaġixxu skond il-proċedura msemmija fl-Artikolu 251 tat-Trattat, Billi: (1) L-Unjoni Ewropea qiegħda tfittex li ssawwar rabtiet dejjem eqreb bejn l-Istati u l-popli ta’ l-Ewropa u li tiżgura progress ekonomiku u soċjali. Skond l-Artikolu 14(2) tat-Trattat, is-suq intern jikkomprendi żona mingħajr fruntieri interni li fiha l-moviment liberu tas-servizzi huwa assigurat u l-ħelsien ta’ l-istabbiliment aċċertat. L-eliminazzjoni ta’ ostakli għall-iżvilupp ta’ l-attivitajiet tas-servizzi bejn l-Istati Membri huwa essenzjali sabiex tissaħħaħ l-integrazzjoni tal-popli Ewropej u biex jitmexxa ‘l quddiem progress ekonomiku u soċjali bbilanċjati u sostenibbli. Bl-eliminazzjoni ta’ tali barrieri, huwa essenzjali li jiġi żgurat li l-iżvilupp ta’ l-attivitajiet tas-servizzi jikkontribwixxi għat-twettieq tax-xogħol stipulat fl-Artikolu 2 tat-Trattat dak li jinkoraġġixxi fil-Komunità kollha l-iżvilupp armonjuż, ibbilanċjat u, sostenibbli ta' l-attivitajiet ekonomiċi, livell għoli ta' impjieg u ta' ħarsien soċjali, l-ugwaljanza bejn l-irġiel u n-nisa, tkabbir sostenibbli li ma jkunx inflazzjonarju, grad għoli ta' kompettitività u konverġenza fir-rendiment ekonomiku, livell għoli ta' ħarsien u titjieb fil-kwalità ta' l-ambjent, it-titjib tal-livell ta' l-għajxien u tal-kwalità tal-ħajja u l-koeżjoni ekonomika u soċjali u s-solidarjetà bejn l-Istati Membri. (1a) Suq kompettiv fis-servizzi huwa essenzjali sabiex jitmexxa ’l quddiem tkabbir ekonomiku u jinħolqu xogħlijiet fl-UE. Bħalissa, bosta barrieri fi ħdan is-suq intern jimpedixxu lil fornituri tas-servizz, partikolarment lill-intrapriżi żgħar u ta’ daqs medju (SMEs), milli jestendu l-operazzjonijiet tagħhom lil hinn mill-fruntieri nazzjonali u milli jieħdu vantaġġ sħiħ tas-suq intern. Dan idgħajjef il-kompetittività dinjija tal-fornituri tas-servizz fl-Unjoni Ewropea. Suq ħieles li jġiegħel lill-Istati Membri biex jeliminaw ir-restrizzjonijiet dwar il-proviżjoni tas-servizzi minn pajjiż għal ieħor filwaqt li fl-istess ħin iżid it-trasparenza u l-informazzjoni għall-klijenti jagħti lill-konsumaturi għażla akbar u servizzi aħjar bi prezzijiet aktar baxxi. (2) Ir-rapport mill-Kummissjoni dwar “L-Istat tas-Suq Intern għas-Servizzi”[4] ipprepara inventorju ta’ numru kbir ta’ barrieri li qegħdin jimpedixxu jew imexxu bil-mod l-iżvilupp tas-servizz bejn l-Istati Membri, b’mod partikolari dawk ipprovduti mill-SMEs, li huma predominanti fil-qasam tas-servizzi. Ir-rapport jikkonkludi li wara għaxar snin minn meta kien maħsub li s-suq intern ikun lest, għad baqa' differenza bejn il-viżjoni ta' ekonomija integrata fl-Unjoni Ewropea u r-realtà esperjenzata miċ-ċittadini u fornituri tas-servizzi Ewropej. Il-barrieri elenkati jaffettwaw varjetà wiesgħa ta’ l-attivitajiet tas-servizzi matul l-istadji kollha ta’ l-attività tal-fornitur tas-servizz u għandhom numru ta' karatteristiċi komuni, inkluż, b'mod partikolari, il-fatt li dawn ta' spiss jiġu minn piżijiet amministrattivi, l-inċertezza legali assoċjata ma' attività bejn pajjiż u ieħor u n-nuqqas ta' fiduċja reċiproka bejn l-Istati Membri. (3) Peress li s-servizzi jikkostitwixxu magna ta’ tkabbir ekonomiku u jagħmlu 70% tal-PGD u ta’ l-impjieg fil-maġġoranza ta' l-Istati Membri, din il-frammentazzjoni tas-suq intern għandha impatt negattiv fuq l-ekonomija sħiħa Ewropea, b'mod partikolari dwar il-kompetittività ta' l-SMEs u l-moviment tal-ħaddiema , u timpedixxi lill-konsumaturi milli jkollhom aċċess għal varjetà akbar ta' servizzi pprezzatti b'mod kompetittiv. Huwa importanti li jiġi mfakkar li s-settur tas-servizzi huwa settur prinċipali ta' impjieg għan-nisa b'mod partikolari, u li għalhekk huma għandhom għax jibbenefikaw bil-kbir mill-opportunitajiet il-ġodda offruti mit-tlestija tas-suq intern għas-servizzi. Il-Parlament Ewropew u l-Kunsill saħqu li t-tneħħija ta’ barrieri legali għal ħolqien ta’ suq intern ġenwin hija kwistjoni ta’ prijorità biex jintlaħaq il-għan stabbilit mill-Kunsill Ewropew ta’ Liżbona li jittejjeb l-impjieg u l-koeżjoni soċjali u jintlaħaq tkabbir ekonomiku sostenibbli sabiex l-Unjoni Ewropea ssir l-aktar ekonomija li tagħti spinta lill-impjieg b’mod kompetittiv u dinamiku bbażat fuq għarfien, fid-dinja sa l-2010. Għalhekk it-tneħħija ta’ dawk il-barrieri, filwaqt li jiġi żgurat mudell soċjali Ewropew avvanzat, hija kundizzjoni bażika biex jintgħelbu d-diffikultajiet li jinqalgħu fl-implimentazzjoni ta’ l-Istrateġija ta’ Liżbona u biex terġa’ titqajjem l-ekonomija Ewropea, partikolarment f’termini ta’ impjieg u investiment. Huwa għalhekk importanti li jintlaħaq suq intern għas-servizzi, bil-bilanċ ġust bejn il-ftuħ tas-suq u l-preservazzjoni tas-servizzi pubbliċi u drittjiet soċjali u tal-konsumatur. (4) Huwa għalhekk meħtieġ li jitneħħew il-barrieri għal-libertà sabiex jitwaqqfu fornituri ta' servizzi fl-Istati Membri u barrieri għall- moviment ħieles tas -servizzi bejn l-Istati Membri u biex ir-riċevituri u l-fornituri jkollhom garanzija taċ-ċertezza legali meħtieġa għall-eżerċizzju fil-prattika ta’ dawk iż-żewġ libertajiet fundamentali tat-Trattat. Peress li l-barrieri fis-suq intern għas-servizzi jaffettwaw lill-operaturi li jixtiequ jistabbilixxu ruħhom fi Stati Membri oħra kif ukoll dawk li jipprovdu servizz fi Stat Membru ieħor mingħajr ma huma stabbiliti hemm, huwa meħtieġ li l-fornituri tas-servizz jitħallew jiżviluppaw l-attivitajiet tas-servizzi tagħhom fi ħdan is-suq intern jew billi jistabbilixxu ruħhom fi Stat Membru jew billi jagħmlu użu mill- moviment ħieles tas-servizzi. Fornituri tas-servizzi għandhom ikunu kapaċi jagħżlu bejn dawk iż-żewġ libertajiet, skond l-istrateġija ta’ tkabbir f'kull Stat Membru. (5) Dawk il-barrieri ma jistgħux jitneħħew biss billi nserrħu fuq l-applikazzjoni diretta ta’ l-Artikoli 43 u 49 tat-Trattat, peress, li minn naħa, jekk jiġu indirizzati fuq bażi individwali permezz ta' proċeduri ta' ksur kontra l-Istati Membri kkonċernati, speċjalment wara t-tkabbir, ikunu tassew kumplikat għall-istituzzjonijiet nazzjonali u Komunitarji, u minn naħa l-oħra, it-tneħħija ta’ bosta barrieri titlob koordinazzjoni minn qabel ta’ l-iskemi nazzjonali legali, inkluż l-ħolqien ta’ kooperazzjoni amministrattiva. Kif il-Parlament Ewropew u l-Kunsill stess irrikonoxxew, strument Komunitarju leġiżlattiv jagħmilha possibbli li jintlaħaq suq ġenwin intern għas-servizzi. (6) Din id-Direttiva tistabbilixxi qafas ġenerali legali li jaqbel għal varjetà wiesgħa ta' servizzi filwaqt li jieħu f'kunsiderazzjoni l-karratteristiċi distintivi ta' kull tip ta' attività jew professjoni u s-sistema tagħha ta' regolamentazzjoni. Dak il-qafas huwa bbażat fuq strateġija dinamika u selettiva li tikkonsisti mit-tneħħija, bħala kwistjoni ta’ prijorità, ta’ barrieri li jistgħu jiżżarmaw malajr u, għal oħrajn, it-tnedija ta’ proċess ta’ valutazzjoni, konsultazzjoni u armonizzazzjoni komplimentarja ta' kwistjonijiet speċifiċi, li tagħmel possibbli l-modernizzazzjoni progressiva u kkordinata tas-sistemi nazzjonali regolatorji għall-attivitajiet tas-servizzi li hija vitali sabiex jintlaħaq suq ġenwin intern għas-servizzi sa l-2010. Għandha ssir dispożizzjoni għal taħlita bbilanċjata ta’ miżuri li jinvolvu armonizzazzjoni immirata, kooperazzjoni amministrattiva, id-dispożizzjoni dwar il-libertà li jiġu pprovduti servizzi u l-inkoraġġiment ta’ l-iżvilupp ta’ kodiċi ta’ kondotta fuq ċerti kwistjonijiet. Dik il-koordinazzjoni ta’ sistemi nazzjonali leġiżlattivi għandha tiżgura livell għoli ta’ integrazzjoni Komunitarja legali u livell għoli ta’ ħarsien ta’ l-għanijiet ġenerali ta’ interess, speċjalment il-ħarsien tal-konsumaturi, li huwa vitali sabiex tiġi stabbilita fiduċja reċiproka bejn l-Istati Membri. Din id-Direttiva tqis ukoll għanijiet ġenerali ta’ interess oħrajn, inkluż il-ħarsien ta’ l-ambjent, is-sigurtà pubblika u s-saħħa pubblika kif ukoll il-bżonn li jkun hemm konformità mal-liġi tax-xogħol. (6a) Peress li l-għanijiet ta' l-azzjoni proposta, prinċipalment l-eliminazzjoni tal-barrieri sabiex ikun hemm il-libertà li jitwaqqfu fornituri tas-servizz fl-Istati Membri u għal forniment ħieles tas-servizzi bejn l-Istati Membri, ma jistax jinkiseb u jistgħu għalhekk, minħabba l-iskala u l-effetti ta' l-azzjoni, jinkisbu aħjar f'livell tal-Komunità, il-Komunità tista' tadotta miżuri skond il-prinċipju tas-sussidjarjetà kif stabbilit fl-Artikolu 5 tat-Trattat. Skond il-prinċipju ta' proporzjonalità, kif stabbilit f'dak l-Artikolu, din id-Direttiva ma tmurx lil hinn minn dak li huwa neċessarju sabiex jintlaħħqu dawk l-objettivi. (6b) Huwa xieraq li d-dispożizzjonijiet ta' din id-Direttiva dwar il-libertà tat-twaqqif u l-moviment ħieles tas-servizzi għandu japplika biss sakemm l-attivitajiet kkonċernati huma miftuħa għal kompetizzjoni, sabiex dawn ma jobbligawx lill-Istati Membri jew biex jilliberalizzaw servizzi ta’ interess ġenerali ekonomiku jew biex jipprivatizzaw entitajiet pubbliċi li jipprovdu tali servizzi jew li jabolixxu l-monopolji eżistenti għal attivitajiet oħra jew ċerti servizzi ta’ distribuzzjoni . (6c) Din id-Direttiva ma tikkonċernax talbiet li jiggvernaw aċċess għal fondi pubbliċi għal ċerti fornituri tas-servizzi. Tali talbiet jinkludu partikolarment dawk li jistipulaw kundizzjonijiet li taħthom fornituri tas-servizzi huma intitolati li jirċievu finanzjament pubbliku, inklużi kudizzjonijiet speċifiċi kuntrattwali, u b’mod partikolari standards ta’ kwalità li hemm bżonn li jkunu osservati bħala kundizzjoni biex jingħata finanzjament pubbliku, pereżempju għas-servizzi soċjali. (6d) Din id-Direttiva ma tinterferix mal-miżuri meħuda mill-Istati Membri, skond il-liġi Komunitarja, rigward il-ħarsien u l-promozzjoni tad-diversità kulturali u lingwistika u l-pluraliżmu fil-midja, inkluż il-finanzjament tiegħu. (6e) Din id-Direttiva għandha l-għan li toħloq qafas legali biex tiżgura l-libertà ta' twaqqif u l-moviment ħieles tas-servizzi bejn l-Istati Membri u ma tarmonizzax u lanqas tippreġudika l-liġi kriminali. Għalhekk, ir-regoli tal-liġi kriminali m’għandhomx ikunu ġeneralment affettwati minn din id-Direttiva. Iżda, m'għandux ikun possibbli għal Stat Membru li jevita r-regoli stipulati f'din id-Direttiva u li jirrestrinġi l-libertà fil-provvediment tas-servizzi billi japplika dispożizzjonijiet tal-liġi kirminali li jaffettwaw speċifikament l-aċċess għal jew l-eżekuzzjoni ta’ attività ta’ servizz. (6f) Huwa daqstant importanti li din id-Direttiva tirrispetta bis-sħiħ l-inizjattivi Komunitarji bbażati fuq l-Artikolu 137 tat-Trattat bi ħsieb li jinkisbu l-objettivi ta' l-Artikolu 136 tat-Trattat dwar il-promozzjoni ta' l-impjieg u kundizzjonijiet imtejba ta' għajxien u xogħol. (6g) Din id-Direttiva ma taffettwax it-termini u l-kundizzjonijiet ta’ l-impjieg, inklużi perjodi ta’ xogħol massimi u perjodi ta’ serħan minimi, il-minimu tal-vaganzi annawali mħallsa, ir-rata minima ta’ ħlas kif ukoll saħħa, sigurtà u iġene fil-post tax-xogħol, lanqas ma taffettwa relazzjonijiet bejn l-imsieħba soċjali, inklużi d-drittijiet biex tinnegozja jew tikkonkludi ftehimiet kollettivi, id-dritt li tistrajkja u li tieħu azzjonijiet industrijali u lanqas ma tapplika għas-servizzi pprovduti mill-aġenziji ta’ xogħol temporanju. Din id-Direttiva ma taffettwax il-leġiżlazzjoni tas-sigurtà soċjali ta’ l-Istati Membri. (6h) Din id-Direttiva għandha tiġi interpretata b’tali mod sabiex tirrikonċilja l-eżerċizzju tad-drittijiet fundamentali hekk kif rikonoxxut fl-Istati Membri u mill-Karta tad-Drittijiet Fundamentali ta’ l-Unjoni Ewropea bil-libertajiet fundamentali stipulati fl-Artikolu 43 u 49 tat-Trattat. Dawk id-drittijiet fundamentali jinkludu inter alia d-dritt li tittieħed azzjoni industrijali. Din id-Direttiva għandha tiġi interpretat b’tali mod li tagħti effett sħiħ lil dawk id-drittijiet fundamentali u l-libertajiet fundamentali. (6i) Din id-Direttiva tikkonċerna biss il-fornituri tas-servizzi stabbliti fi Stat Membru u ma tkoprix aspetti esterni. Ma tikkonċernax negozjati fi ħdan organizzazzjonijiet internazzjonali dwar il-kummerċ fis-servizzi, b’mod partikolari fil-qafas tal-GATS. [Premessa 7 tħassret] (7a) Din id-Direttiva tkopri biss is-servizzi li huma mwettqa għal kunsiderazzjoni ekonomika. Servizzi ta’ Interess Ġenerali mhumiex koperti bid-definizzjoni mogħtija fl-Artikolu 50 tat-Trattat u għalhekk ma jaqgħux fi ħdan il-firxa ta' din id-Direttiva. Servizzi ta’ Interess Ekonomiku Ġenerali, huma servizzi mwettqa għal konsiderazzjoni ekonomika u għalhekk ma jaqgħux taħt il-firxa ta’ din id-Direttiva. Iżda ċerti Servizzi ta’ Interess Ekonomiku Ġenerali bħal dawk li jistgħu jeżistu fil-qasam tat-trasport, huma esklużi mill-firxa ta’ l-applikazzjoni ta’ din id-Direttiva u ċerti Servizzi oħrajn ta’ Interess ġenerali ekonomiku, pereżempju, li jistgħu jeżistu fil-qasam tas-servizzi postali, huma derogati mid-dispożizzjoni dwar il-libertà għall-provvediment tas-servizzi. Din id-Direttiva ma tittrattax il-finanzjament tas-Servizzi ta’ Interess Ġenerali Ekonomiku u ma tapplikax għas-sistemi ta’ għajnuna mogħtija mill-Istati Membri, b’mod partikolari fil-qasam soċjali, skond ir-regoli tal-Komunità dwar il-kompetizzjoni. Din id-Direttiva ma tittrattax is-segwitu tal-White Paper tal-Kummissjoni dwar is-Servizzi ta' Interess Ġenerali. [ Premessa 8 imxiet ] (9) Servizzi finanzjarji għandhom jiġu esklużi mill-firxa ta' din id-Direttiva peress li dawn l-attivitajiet huma suġġetti għal leġiżlazzjoni Komunitarja speċifika, immirata, bħal f'din id-Direttiva, li tikseb suq ġenwin intern għas-servizzi. Għalhekk, din l-esklużjoni tkopri s-servizzi kollha finanzjarji bħas-servizzi bankarji, il-kreditu, l-assigurazzjoni, inkluża l-assigurazzjoni mill-ġdid, il-pensjonijiet tax-xogħol u dawk personali, it-titoli, l-investiment, il-fondi, il-pagamenti, il-pariri ta' investiment, inklużi s-servizzi elenkati fl-Anness I tad-Direttiva 2000/12/KE tal-Parlament Ewropew u tal-Kunsill li għandha x’taqsam mal-bidu u t-twettiq tan-negozju ta' l-istituzzjonijiet ta' kreditu[5] . (10) Fid-dawl ta’ l-addozzjoni fl-2002 ta’ pakkett ta’ strumenti leġiżattivi li jirrelataw ma’ netwerks u servizzi elettroniċi u ta’ komunikazzjoni, kif ukoll ma’ riżorsi assoċjati u servizzi, li stabbiliet qafas regolatorju biex jiffaċilità aċċess għal dawk l-attivitajiet fi ħdan is-suq intern, partikolarment permezz ta’ l-eliminazzjoni ta’ bosta skemi individwali ta’ awtorizzazzjoni, huwa neċessarju li jiġu eklużi kwistjonijiet trattati b’dawk l-istrumenti mill-firxa ta’ din id-Direttiva. (10a) L-esklużjonijiet mill-firxa ta’ l-applikazzjoni dwar kwistjonijiet ta' servizzi elettroniċi ta’ komunikazzjoni kif koperti bid-Direttivi 2002/19/KE[6], 2002/20/KE[7], 2002/21/KE[8], 2002/22/KE[9] u 2002/58/KE[10] tal-Parlament Ewropew u tal-Kunsill għandhom japplikaw mhux biss għall-mistoqsijiet li ġew speċifikament trattati f’dawn id-Direttivi iżda wkoll għal kwistjonijiet li għalihom id-Direttivi espliċitament iħallu l-Istati Membri l-possibilità li jadottaw ċerti miżuri fuq livell nazzjonali. (10b) Servizzi ta’ trasport, inkluż trasport urban, taxis u ambulanzi kif ukoll servizzi fil-portijiet huma esklużi mill-firxa ta' din id-Direttiva. (10c) L-esklużjoni tal-kura tas-saħħa tkopri servizzi ta’ kura tas-saħħa u farmaċewtiċi pprovduti minn professjonisti tas-saħħa lill-pazjenti biex janalizzaw, iżommu u jirrestawraw l-istat ta’ saħħa fejn dawn l-attivitajiet huma rriżervati għal professjoni regolata tas-saħħa fl-Istat Membru fejn huma pprovduti s-servizzi. (10d) Din id-Direttiva ma taffettwax il-ħlas lura tal-kura tas-saħħa pprovdut fi Stat Membru barra dak li fih dak li qiegħed jirċievi l-kura huwa resident. Din il-kwistjoni ġiet indirizzata mill-Qorti tal-Ġustizzja f’diversi okkażjonijiet, u l-Qorti rrikonoxxiet id-drittijiet tal-pazjenti. Huwa importanti li din il-kwistjoni tiġi indirizzata fi strument Komunitarju ieħor legali sabiex tikseb ċertezza u ċarezza legali akbar sakemm din il-kwistjoni m’hijiex diġà indirizzata fir-Regolament tal-Kunsill (KEE) Nru 1408/71 dwar il-koordinazzjoni tas-sistemi tas-sigurtà soċjali[11]. (10e) Servizzi awdjoviżwali, tkun xi tkun il-metodu ta’ trażmissjoni, inkluża fi ħdan iċ-ċinemas, għandhom ikunu esklużi mill-firxa ta’ din id-Direttiva. Barra minn hekk, id-Direttiva ma tapplikax għall-għajnuniet mogħtija mill-Istati Membri fis-settur awdjoviżwali li huma koperti mir-regoli Komunitarji dwar il-kompetizzjoni. (10f) Attivitajiet ta’ logħob ta’ l-ażżard, inklużi lotteriji u tranżazzjonijiet ta’ mħatri, għandhom ikunu esklużi mill-firxa ta’ din id-Direttiva, fid-dawl tan-natura speċifika ta’ dawn l-attivitajiet, li jitolbu implimentazzjoni mill-Istati Membri tal-politiki li għandhom x'jaqsmu mal-politika pubblika u mal-ħarsien tal-konsumatur. (10g) Din id-Direttiva hija mingħajr preġudizzju għall-applikazzjoni ta’ l-Artikolu 45 tat-Trattat li jikkonċerna notevolment ċerti attivitajiet, ta' nutara u ta’ professjonijiet oħra, rrelatati mal-poter ta' awtentikazzjoni u ċertifikazzjoni. (10h) Din id-Direttiva ma tkoprix dawk is-servizzi soċjali fil-qasam tad-djar, tal-kura tat-tfal u appoġġ għal familji u persuni fil-bżonn ipprovduti mill-Istat jew minn provvedituri b’mandat mill-Istat - fuq livell nazzjonali, reġjunali u lokali – bl-għan li jkun żgurat l-appoġġ għal dawk li huma fi stat partikolari ta' bżonn minħabba d-dħul insuffiċjenti fil-familja, nuqqas totali jew parzjali ta’ indipendenza jew għal dawk bir-riskju li jiġu emarġinati. Dawn is-servizzi huma essenzjali biex jiggarantixxu d-drittijiet fundamentali lid-dinjità umana u lill-integrità u huma manifestazzjoni tal-prinċipji tal-koeżjoni soċjali u solidarjetà u m’għandhomx jiġu affettwati b’din id-Direttiva. (10i) Din id-Direttiva ma tittrattax l-iffinanzjar ta', jew is-sistema ta' għajnuniet marbuta ma', servizzi soċjali. U lanqas ma taffettwa l-kriterji jew il-kundizzjonijiet stabbliti mill-Istati Membri biex jiżguraw li s-servizzi soċjali effettivament iwettqu funzjoni għall-benefiċċju ta' l-interess pubbliku u tal-koeżjoni soċjali. (11) Fid-dawl tal-fatt li t-Trattat jipprovdi bażi legali speċifika għal kwistjonijiet ta’ tassazzjoni u għall-istrumenti Komunitarji diġà adottati f’dak il-qasam, huwa neċessarju li tiġi eskluża l-qasam tat-tassazzjoni mill-firxa ta’ din id-Direttiva. [ Premessa 12 imxiet ] (13) Diġà hemm ġabra konsiderevoli ta’ liġi Komunitarja dwar l-attivitajiet tas-servizz. Din id-Direttiva tibni fuq, u għalhekk tikkumplimenta, l-acquis tal-Komunità. Konflitti bejn din id-Direttiva u strumenti oħrajn Komunitarji ġew identifikati u huma previsti f’din id-Direttiva, inkluż permezz ta' derogi. Madankollu, huwa neċessarju li tiġi pprovduta regola għal kwalunkwa każijiet residwi u eċċezzjonali fejn hemm kunflitt bejn id-dispożizzjoni ta’ din id-Direttiva u dispożizzjoni ta’ strument ieħor tal-Komunità. L-eżistenza ta’ konflitt bħal dan għandha tiġi ddetrminata f'konformità mar-regoli tat-Trattat dwar id-dritt ta' twaqqif u l-moviment ħieles tas-servizzi. Kunflitt bejn dispożizzjoni ta’ Direttiva u strument Komunitarju tal-ġejjieni għandu jiġi evitat fl-abbozz u fl-innegozjar ta’ strument bħal dan. (13a) Din id-Direttiva hija konsistenti ma’ u ma taffettwax id-Direttiva 2005/36/KE tal-Parlament Ewropew u tal-Kunsill[12] dwar l-għarfien tal-kwalifiki professjonali. Titratta mistoqsijiet lil hinn minn dawk li jirrelataw mal-kwalifiki professjonali, pereżempju assigurazzjoni ta' responsabilità professjonali, komunikazzjoni kummerċjali, attivitajiet multidixxiplinarji u simplifikazzjoni amministrattiva. Dwar provvediment ta’ servizz temporanju bejn pajjiż u ieħor deroga mid-dispożizzjoni dwar il-libertà li jiġu pprovduti servizzi f’din id-Direttiva tiżgura li t-Titolu II dwar il-moviment ħieles tas-servizzi tad-Direttiva 2005/36/KE dwar l-għarfien tal-kwalifiki professjonali mhux affettwata. Għalhekk, l-ebda waħda mill-miżuri applikabbli fl-Istat Membru fejn is-servizzi huwa pprovdut taħt id-Direttiva 2005/36/KE ma huwa affettwat mid-dispożizzjoni dwar il-libertà li jiġu pprovduti s-servizzi. (13b) Din id-Direttiva hija konsistenti ma' inizjattiva oħra tal-Komunità dwar is-servizzi, partikolarment dawk relatati mas-sigurtà tas-servizzi. Hija wkoll konsistenti ma’ inizjattivi oħrajn dwar is-suq intern, u dawk li għandhom x’jaqsmu ma’ ħarsien tal-konsumatur, bħad-Direttiva 2005/29/KE tal-Parlament Ewropew u tal-Kunsill dwar prassi kummerċjali li mhux ġusti[13] u r-Regolament (KE) Nru 2006/2004 tal-Parlament Ewropew u tal-Kunsill dwar il-kooperazzjoni bejn l-awtoritajiet nazzjonali responsabbli għall-infurzar tal-liġijiet ta’ protezzjoni tal-konsumatur (“ir-Regolament dwar il-kooperazzjoni tal-protezzjoni tal-konsumatur”)[14] (14) Is-servizzi koperti b’din id-Direttiva jikkonċernaw varjetà wiesgħa ta’ attivitajiet dejjem jinbidlu, inklużi s-servizzi tan-negozju bħal konsulenza ta' tmexxija, ċertifikazzjoni u ttestjar; tmexxija ta' faċilitazzjonijiet, inkluż manteniment ta' l-uffiċju reklamar; servizzi ta’ reklutaġġ; u s-servizzi ta’ aġenti kummerċjali. Is-servizzi koperti huma wkoll servizzi pprovduti kemm għan-negozji kif ukoll għal konsumaturi, bħal pereżempju pariri legali u fiscali; servizzi ta’ li għandhom x’jaqsmu ma’ propjetà bħal aġenziji ta’ proprjetà; bini, inkluż servizzi ta’ periti; kummerċ tad-distribuzzjoni; l-oraganizzazzjoni ta’ fieri tal-kummerċ; kiri tal-karozzi; l-aġenziji ta' l-ivvjaġġar; u servizzi ta' sigurtà. Servizzi tal-konsumatur huma wkoll koperti, bħal dawk fil-qasam tat-turiżmu, inklużi giwdi tat-turs; servizzi ta’ mgħodija ta’ żmien, ċenrtri ta' sport u parks ta' divertiment; u, sal-punt li dawn ma kinux esklużi mill-firxa ta' l-applikazzjoni tad-Direttiva, servizzi ta’ appoġġ għall-familji, bħal għajnuna għall-anzjani. Dawk l-attivitajiet jistgħu jinvolvu servizzi li jitolbu l-prossimità tal-fornitur u dak li jirċeivi s-servizz, servizzi li jitolbu safar mir-riċevitur jew mill-fornitur u servizzi li jistgħu jiġu pprovduti mill-bogħod, inkluż permezz ta' l-internet. [Premessa 15 tħassret] (16 ) Skond il-każistika tal-Qorti tal-Ġustizzja, l-evalwazzjoni ta' jekk ċerti attivitajiet, b’mod partikolari attivitajiet li huma ffinanzjati pubblikament jew ipprovduti minn entitajiet pubbliċi, jikkostitwixxux ‘servizz’ għandha titwettaq fuq bazi ta’ każ b' każ fid-dawl tal-karatteristiċi tagħhom kollha, b'mod partikolari il-mod ta' kif huma pprovduti, organizzati u ffinanzjati fl-Istat Membru kkonċernat. Il-Qorti stqarret li l-karatteristika essenzjali tar-rimunerazzjoni tinsab fil-fatt li din tkun magħmula minn konsiderazzjoni għas-servizzi in kwistjoni u rrikonoxxiet li l-karatteristika ta’ remunerazzjoni hija assenti fil-każ ta’ l-attivitajiet li twettqu, għall-ebda kunsiderazzjoni, mill-Istat jew f’isem l-Istat fil-kuntest tad-doveri tagħha fl-oqsma soċjali, kulturali, edukattivi u ġudizzjarja, bħal korsijiet ipprovduti taħt is-sistema nazzjonali edukattiva, jew il-ġestjoni ta' skemi ta' sigurtà soċjali li mhumiex marbuta ma' attività ekonomika . Il-pagament ta’ miżata mir-riċevituri, pereżempju miżata għat-tagħlim jew ta’ reġistrazzjoni mħallsa mill-istudenti sabiex jagħmlu ċerta kontribuzzjoni għall-ispejjeż operattivi ta’ sistema, fiha nnifisha ma titqiesx bħala remunerazzjoni billi s-serviżż għadu essenzjalement iffinanzjat minn fondi pubbliċi. Dawn l-attivitajiet għalhekk, mhumiex koperti bid-definizzjoni ta’ servizz fl-Artikolu 50 tat-Trattat u għalhekk ma jaqgħux fi ħdan il-firxa ta' din id-Direttiva. (16a) Attivitajiet sportivi għad-dilettanti li ma jagħmlux profitt huma ta' importanza soċjali konsiderevoli. Dawn spiss ikollhom għanijiet totalment soċjali jew rekrejazzjonali. Għalhekk mhux bilfors jaqgħu taħt l-attivitajiet ekonomiċi fi ħdan it-tifsira tal-liġi Komunitarja jaqgħu barra l-firxa ta' din id-Direttiva. [Premessa 17 imxiet] (18) Il-kunċett ta’ fornitur ikopri kull persuna naturali li hija ċittadina ta’ Stat Membru jew kwalunkwe persuna legali li hija marbuta f’attività ta’ servizz hemmhekk, b’eżerċizzju jew ta' libertà ta' twaqqif jew tal- moviment ħieles tas-servizzi. Il-Kunċett ta’ fornitur għalhekk mhux limitat biss għal dispożizzjonijiet ta’ servizzi bejn pajjiż u ieħor fi ħdan il-qafas tal- moviment ħieles tas-servizzi, iżda jkopru wkoll każijiet li fihom operatur jistabbilixxi lilu nnifsu fi Stat Membru sabiex jiżviluppa l-attivitajiet ta’ servizz tiegħu hemmhekk. Mill-banda l-oħra, il-kunċett ta’ fornitur ma jkoprix il-każ ta’ fergħat fi Stat Membru ta’ kumpaniji minn terzi pajjiżi għaliex taħt l-Artikolu 48 tat-Trattat, il-libertà ta' twaqqif u tal-moviment ħieles tas-servizzi tista' tibbenefika biss lil kumpaniji kostitwiti skond il-liġijiet ta' Stat Membru u li jkollhom l-uffiċċju rreġistrat, amministrazzjoni ċentrali jew post prinċipali ta' negozju fi ħdan il-Komunità. Il-kunċett ta’ riċevitur jkopri wkoll iċ-ċittadini ta’ pajjiżi terzi li diġà qed jibbenefikaw minn drittijiet mogħtija lilhom permezz ta’ atti Komunitarji bħar-Regolament (KEE) Nru 1408/71[15] jew id-Direttiva 2003/109/KE[16], ir-Regolament (KEE) Nru 859/2003[17] u d-Direttiva 2004/384/KE[18]. Barra minn hekk, l-Istati Membri għandhom il-possibilità li jestendu l-kunċett ta’ riċevitur liċ-ċittadini ta’ pajjiżi terzi oħra li huma preżenti fi ħdan it-territorji tagħhom . (18a) Il-post li fih il-fornitur tas-servizz huwa stabbilit għandu jkun iddeterminat f’konformità mal-ġurisprudenza tal-Qorti tal-Ġustizzja skond liema kunċett ta’ twaqqif jinvolvi l-propja segwitu ta’ attività ekonomika permezz ta’ stabbiliment fiss għal perjodu indefinit. Din it-talba tista’ wkoll titwettaq fejn kumpanija hija kkostitwita għal perjodu fiss jew fejn tikri l-bini jew l-installazzjoni li biha tkun tista tkompli l-attività tagħha. Tista’ wkoll tkun imwettqa fejn Stat Membru jagħti l-awtorizzazzjonijiet għal tul limitat biss f’dak li għandu x’jaqsam ma’ servizzi partikolari. Stabbiliment m'għandux bżonn jieħu l-forma ta’ susidjarju, fergħa jew aġenzija, iżda jista’ jikkonsisti f’uffiċċju mmexxi minn personal tal-fornitur stess jew minn persuna li hija indipendenti iżda awtorizzata li taġixxi fuq bażi permanenti għall-intrapriża, kif ikun il-każ b'aġenzija. Skond din id-definizzjoni li titlob it-twettiq attwali ta’ attività ekonomika fil-post ta’ twaqqif ta’ fornitur ta’ servizz, sempliċi kaxxa postali ma tikkostitwixxix stabbiliment. Fil-każijiet fejn fornitur għandu diversi postijiet ta’ stabbilment huwa importanti li jiddetermina mil-liema post ta’ stabbliment s-servizz attwali kkonċernat huwa pprovdut. F'każijiet fejn hu diffiċli tiddetermina minn liema mid-diversi postijiet ta’ stabbiliment servizzi huwa pprovdut, dan ikun il-post fejn il-fornitur ikollu ċ-ċentru ta’ l-attivitajiet tiegħu li jirrelataw ma’ dan is-servizz partikolari. (18b) Id-Dispożizzjonijiet tat-Trattat dwar l-istabbiliment iħallu lill-operaturi ekonomiċi ħielsa li jagħżlu l-forma legali li huma jqisu xierqa biex twettaq l-attività tagħhom. Għalehkk, “persuni legali”, fi ħdan i-tifsira tat-Trattat, tfisser l-entitajiet kollha kkostitwiti taħt, jew iggvernati mill-, liġi ta’ Stat Membru, irrispettivament mill-forma legali tagħhom. [Premessa 19 imxiet] (20) Il-kunċett ta’ skema ta’ awtorizzazzjoni jkopri inter alia , il-proċeduri amministrattivi għall-għotja ta’ awtorizzazzjonijiet, liċenzji, approvazzjonijiet jew konċessjonijiet, u kif ukoll l-obbligazzjoni, sabiex tkun eliġibbli biex teżerċita l-attività, biex tkun irreġistrata bħala membru ta’ professjoni jew imdaħħla f’reġistru, lista jew database, biex tkunu uffiċjalment maħtura f’korp jew tikseb kard ta' sħubija ta' professjoni partikolari. L-awtorizzazzjoni tista’ tingħata mhux biss b’deċiżjoni formali imma wkoll b’deċiżjoni impliċita li tinqala’, pereżempju, minn silenzju ta’ awtorità kompetenti jew mill-fatt li l-parti interessata trid tistenna l-konferma ta’ l-irċevuta ta’ dikjarazzjoni sabiex tibda l-attività in kwistjoni jew biex din ta’ l-aħħar issir legali. (20a) Il-kunċett li ma jiġux aċċettati raġunijiet relatati ma' l-interess pubbliku li għalihom qiegħda ssir referenza f'ċerti dispożizzjonijiet ta' din id-Direttiva ġie żviluppat b'mod progressiv mill-Qorti tal-Ġustizzja fil-ġurisprudenza tagħha li għandha x'taqsam ma' l-Artikoli 43 u 49 tat-Trattat u jista' jkompli tevolvi. Il-kunċett kif rikonoxxut fil-każistika tal-Qorti tal-Ġustizzja jkopri ta’ l-anqas dawn ir-raġunijiet: politika pubblika, sigurtà pubblika u saħħa pubblika, fi ħdan it-tifsira ta' l-Artikoli 46 u 55 tat-Trattat, il-manutenzjoni ta' l-ordni fis-soċjetà; għanijiet tal-politika soċjali; il-ħarsien tar-riċevituri tas-servizzi; protezzjoni tal-konsumatur; il-ħarsien tal-ħaddiema, inkluża l-protezzjoni soċjali tal-ħaddiema; preservazzjoni tal-bilanċ finanzjarju tas-sistema tas-sigurtà soċjali; il-prevenzjoni tal-frodi; prevenzjoni ta’ kompetizzjoni inġusta, il-protezzjoni ta' l-ambjent u l-ambjent urban, inkluż l-ippjanar ta' l-ibliet u l-irħula; il-protezzjoni tal-kredituri; il-ħarsien ta’ l-amministrazzjoni soda tal-ġustizzja; is-sigurtà fit-toroq; il-protezzjoni tal-proprjetà intellettwali; għanijiet ta’ politika kulturali, inklużi l-ħarsien tal-libertà ta’ l-espressjoni ta’ diversi elementi, b’mod partikolari dawk soċjali, kulturali, reliġjużi u filosofiċi tas-soċjetà; il-manutenzjoni tad-diversità ta’ l-istampa u l-promozzjoni tal-lingwa nazzjonali; il-preservazzjoni tal-wirt nazzjonali storiku u artistiku u l-politika veterinarja. [Premessa 21 tħassret] (21a) Ir-regoli li għandhom x’jaqsmu mal-proċeduri amministrattivi ma jimmirawx biex jarmonizzaw il-proċeduri amministrattivi iżda sabiex ineħħu l-iskemi ta’ awtorizzazzjoni li huma tassew ta’piż, proċeduri u formalitajiet li jxekklu l-libertà ta’ l-istabbiliment u l-ħolqien ta’ intrapriżi ġodda ta' servizzi li jirriżultaw minn dan. (22) Waħda mid-diffikultajiet iffaċċjati, partikolarment mill-SMEs, biex jaċċessaw l-attivitajiet ta' servizz u jeżerċitawhom hija l-kumplessità, it-tul u l-inċertezza legali tal-proċeduri amministrattivi. Għal din ir-raġuni, fuq l-eżempju ta' ċerti prassi ta' inizjattiva ta’ amministrazzjoni tajba u moderna li ttieħdet fuq livell Komunitarju u nazzjonali, huwa neċessarju li jiġu stabbliti l-prinċipji tas-simplifikazzjoni amministrattiva, inter alia permezz ta’ daħla, ikkoordinata fuq livell Komunitarju, ta’ sistema ta’ punti ta’ kuntatt waħdieni , limitazzjoni ta’ l-obbligazzjoni għall-awtorizzazzjoni minn qabel għal każijiet li fihom din hi essenzjali u l-introduzzjoni tal-prinċipju ta’ l-awtorizzazzjoni miftiehem mill-awtoritajiet kompetenti wara ċertu perjodu ta’ żmien li skada. Azzjoni ta’ modernizzazzjoni bħal din, filwaqt li żżomm il-ħtieġijiet dwar it-trasparenza u l-aġġoranment ta' l-informazzjoni relatata ma' l-operaturi, għandha l-ħsieb li telimina d-dewmien, l-ispejjeż u l-effetti diswassivi li jinqalgħu, pereżempju minn proċeduri mhux meħtieġa, jew eċċessivament kumplessi u ta' piż, id-duplikazzjoni tal-proċeduri, il-burokrazija involuta fil-preżentazzjoni tad-dokumenti, l-użu tal-poteri arbitrarji mill-awtoritajiet kompetenti, perjodi ta' indeterminazzjoni jew twal b’mod eċċessiv qabel ma tingħata risposta, it-tul limitata tal-validità ta’ l-awtorizzazzjonijiet mogħtija u l-miżati disproporzjonati u s-sanzjonijiet. Tali prassi għandhom effett sinjifikattiv partikolarment disswassiv fuq il-fornituri li jixtiequ jiżviluppaw l-attivitajiet tagħhom fi Stati Membri oħra u għandhom bżonn modernizzazzjoni ikkordinata fi ħdan is-suq intern imkabbar ta' ħamsa u għoxrin Stat Membru. (22a) L-Istati Membri għandhom idaħħlu fejn xieraq, formuli armonizzati f’livell Komunitarju, kif stabblit mill-Kummissjoni, li jkunu ekwivalenti għal ċertifikati, attestazzjonijiet jew kull dokument ieħor f'relazzjoni ma' l-istabbiliment. (22b) Sabiex jiġi eżaminat il-bżonn li jiġu ssimplifikati l-proċeduri u l-formalitajiet, l-Istati Membri jistgħu b’mod partikolari jqisu l-ħtieġa n-numru, il-possibilità ta' dublikazzjoni, l-ispejjeż, iċ-ċarezza, l-aċċessibilità kif ukoll id-dewmien u d-diffikultajiet prattiċi li jistgħu jinqalgħu lill-fornitur tas-servizzi kkonċernat. (23) Sabiex jiffaċilita l-aċċess għall-attivitajiet tas-servizz u l-eżerċizzju tagħhom fis-suq intern, huwa neċessarju li jiġi stabblit għan, komuni għall-Istati Membri kollha, ta' simplifikazzjoni amministrattiva u biex jistipula d-dispożizzjonijiet ikkonċernati, inter alia, punti ta' kuntatt waħdieni, id-dritt għall-informazzjoni, proċeduri b'mezzi elettroniċi u l-istabbliment ta' qafas għall-iskemi ta' awtorizzazzjoni. Miżuri oħrajn adottati fuq livell nazzjonali biex jilħqu dak l-għan jistgħu jinvolvu t-tnaqqis tan-numru ta’ proċeduri u formalitajiet applikabbli għall-attivitajiet ta’ servizz u r-restrizzjoni ta’ tali proċeduri u formalitajiet għal dak li huma essenzjali sabiex jintlaħaq objettiv ġenerali ta’ interess u li ma jidduplikawx lil xulxin f’termini ta’ kontenut u għan. (24) Bil-għan ta’ simplifikazzjoni amministrattiva, talbiet ġenerali formali, bħal preżentazzjoni ta' dokumenti oriġinali, kopji ċċertifikati jew traduzzjoni ċċertifikata, m'għandhomx ikunu imposti, ħlief fejn iġġustifikati b'mod oġġettiv b'raġuni aktar importanti li għandha x'taqsam ma' l-interess pubbliku, bħal protezzjoni tal-ħaddiema, saħħa pubblika, il-ħarsien ta' l-ambjent u l-protezzjoni tal-konsumaturi . Huwa meħtieġ ukoll li jiġi żgurat li awtorizzazzjoni normalment tippermetii aċċess għal, jew l-eżerċizzju ta’, attività ta’ servizz fit-territorju nazzjonali, sakemm awtorizzazzjoni ġdida għal kull stabbiliment, pereżempju għal kull hypermarket ġdid, jew awtorizzazzjoni li hija ristretta għal parti speċifika ta’ territorju nazzjonali hija ġġustifikata oġġettivament permezz ta’ raġuni importanti li għandha x’taqsam ma’ l-interess pubbliku. (25) Huwa xieraq li jiġu previsti l-punti ta’ kuntatt waħdieni sabiex jiġi żgurat li kull fornitur għandu punt waħdieni li minnu jista’ jlesti l-proċeduri u l-formalitajiet kollha. In-numru ta’ punti ta’ kuntatt waħdieni għal kull Stat Membru jista' jvarja skond il-kompetenzi reġjunali jew lokali u skond l-attivitajiet ikkonċernati. Il-ħolqien ta’ punti ta’ kuntatt waħdieni ma jinterferix ma' l-allokazzjoni tal-funzjonijiet fost l-awtoritajiet kompetneti f'kull sistema nazzjonali. Fejn diversi awtoritajiet fuq livell reġjunali jew lokali huma kompetenti, wieħed minnhom jista’ jassumi r-rwol ta’ punt ta’ kuntatt waħdieni u ta’ koordinatur. Punti ta’ kuntatt waħdieni jista’ jiġu stabbiliti mhux biss mill-awtoritajiet amministrattivi iżda wkoll mill-kamra tal-kummerċ jew tas-snajja, jew minn organizzazzjonijiet professjonali jew korpi privati li fihom Stat Membru jiddeċiedi li jafda dik il-funzjoni. Punti ta’ kuntatt waħdieni għandhom rwol importanti fil-provvediment ta’ għajnuna lill-fornituri jew bħala l-awtorità direttament kompetenti biex toħroġ id-dokumenti meħtieġa biex taċċessa l-attività tas-servizz jew bħal intermedjarju bejn il-fornitur u l-awtoritajiet li huma direttament kompetenti. Fir-Rakkomandazzjoni tagħha tat-22 ta’ April 1997 dwar it-titjib u s-simplifikar ta’ l-ambjent tan-negozju biex in-negozju jibda jopera[19]. Il-Kummissjoni diġà kienet qiegħda tinkoraġġixxi lill-Istati Membri biex idaħħlu l-punti ta’ kuntatt sabiex jissimplifikaw il-formalitajiet. (25a) Il-miżata li tista’ tiġi ċċarġjata mill-punti ta’ kuntatt waħdieni għandha tkun proporzjonata ma’ l-ispejjeż tal-proċeduri u l-formalitajiet li għandhom x’jaqsmu magħhom. Dan ma jżommx lill-Istati Membri milli jafdaw lill-punti ta' kuntatt waħdieni bil-ġbir ta' miżati amminstrattivi oħra bħal miżata tal-korpi ta' superviżjoni. (25b) Il-fornituri u r-riċevitur tas-servizzi jrid ikollhom aċċess faċli għal ċerti tipi ta' informazzjoni. Din għandha tinkludi b’mod partikolari informazzjoni dwar proċeduri u formalitajiet, dettalji ta’ kuntatt ta’ l-awtoritajiet kompetenti, kundiżżjonijiet għall-aċċess ta’ reġistri pubbliċi u databasees u informazzjoni dwar ir-rimedji disponibbli u d-dettalji ta’ kuntatt ta’ l-assoċjazzjonijiet u l-organizzazzjonijiet li mingħandhom il-fornituri jew ir-riċevituri jistgħu jiksbu għajnuna prattika. Din l-informazzjoni trid tkun aċċessibbli faċilment, i.e. trid tkun disponibbli għall-pubbliku b’mod faċli u mingħajr ostakli. Din l-informazzjoni trid tkun ipprovduta b’mod ċar u mhux ambigwu. (25c) L-obbligazzjoni għall-Istati Membri li jiżguraw li l-informazzjoni relevanti hija aċċessibbli faċilment għall-fornituri u r-riċevituri tista’ titwettaq billi din l-informazzjoni tkun aċċessibbli permezz ta’ sit ta’ l-internet. L-obbligazzjoni għall-awtoritajiet kompetenti biex jgħinu lill-fornituri u lir-riċevituri ma tinkludix id-dispożizzjoni ta' parir legali f'każijiet individwali. Madanakollu, informazzjoni ġenerali dwar il-mod kif it-talbiet huma normalment interpretati jew applikati għandha tingħata. Il-mod kif l-informazzjoni hija pprovduta lill-fornituri u lir-riċevituri tiġi ddeterminata minn kull Stat Membru skond il-qafas tad-Direttiva. Kwistjonijiet bħal responsabilità biex talli ġiet ipprovduta informazzjoni inkorretta jew qarrieqa jridu jiġu ddeterminati mill-Istati Membri. (26) It-twaqqif, fil-futur raġonevolment fil-qrib, ta' mezzi elettroniċi ta' kif jitlestew proċeduri u formalitajiet se tkun vitali għas-simplifikazzjoni amministrattiva fil-qasam ta' l-attivitajiet tas-servizz, għall-benefiċċju tal-fornituri, riċevituri u awtoritajiet kompetenti. Riżultati, liġijiet nazzjoniali u regoli oħra applikabbli għas-servizzi jista' jkun li jkollhom bżonn li jiġu adattati sabiex jilħqu dik l-obbligazzjoni. Din l-obbligazzjoni ma żżommx lill-Istati Membri milli jipprovdu mezzi oħra ta’ kif jitlestew dwan il-proċeduri u formalitajiet, barra mill-mezzi elettroniċi. Il-fatt li jrid ikun possibbli li dawk il-proċeduri u formalitajiet jintemmu mill-bogħod ifisser b’mod partikolari li l-Istati Membri jridu jiżguraw li dawn jistgħu jintemmu f’pajjiżi oħra. L-obbligazzjoni dwar ir-riżultati ma tkoprix proċeduri jew formalitajiet li bin-natura propja tagħhom huma impossibbli li jintemmu mill-bogħod. Barra minn hekk, din ma tinterferix mal-leġiżlazzjoni ta’ l-Istati Membri dwar l-użu tal-lingwi. (27) Il-possibilità li jkollna aċċess għall-attività ta’ servizz tista’ ssir suġġett għal awtorizzazzjoni mill-awtoritajiet kompetenti biss jekk dik id-deċiżjoni tissodisfa l-kriterji ta’ non-diskriminazzjoni, ħtieġa u proporzjonalità. Dan ifisser, partikolarment, li l-iskemi ta’ awtorizzazzjoni għandhom ikunu permissibbli biss fejn spezzjoni a posteriori ma tkunx effettiva minħabba l-impossibilità li jiġu aċċertati d-difetti tas-servizzi kkonċernati a posteriori , minħabba r-riskju u l-perikli li jistgħu jinqalgħu mill-assenza ta' spezzjoni minn qabel. Madankollu, wieħed ma jistax iserraħ fuq id-dispożizzjoni għal dan il-għan magħmula minn din id-Direttiva sabiex jiġu ġġustifikati l-iskemi ta’ awtorizzazzjoi li huma pprojbiti minn strumenti oħra Komunitarji bħad-Direttiva 1999/93/KE tal-Parlament Ewropew u tal-Kunsill dwar il-qafas Komunitarju għal firem elettroniċi[20], jew id-Direttiva 2000/13/KE tal-Parlament Ewropew u tal-Kunsill dwar ċerti aspetti legali ta’ servizzi ta’ informazzjoni għas-soċjetà, b’mod partikolari l-kummerċ elettroniku, fis-suq intern ("Direttiva dwar il-kummerċ elettroniku)[21]. Ir-r